YADIM PUJI MIA SARA KEKAL BERTUDUNG MESKIPUN DIMINTA BUKA

KUALA LUMPUR: Tindakan pelakon, Mia Sara Nasuha Muhammad Ridhuan memilih untuk kekal bertudung meskipun diminta membukanya oleh pihak produksi merupakan satu sifat terpuji yang wajar dicontohi.

Yayasan Dakwah Islamiah Malaysia (YADIM) dalam kenyataan hari ini berkata tindakan itu melambangkan kesungguhan beliau mempertahankan agamanya meskipun cuba diganggu gugat oleh cabaran industri.

“Mia Sara boleh memilih untuk membuka auratnya walaupun sedikit, atas alasan keperluan kerja yang mungkin juga akan memberinya jalan untuk lebih banyak peluang atau tawaran berlakon, namun beliau memilih untuk tidak berbuat demikian.

“YADIM merasa gembira dan bersyukur atas pendiriannya. Sifat seperti inilah yang wajar dicontohi. Berita seperti ini juga sewajarnya ditonjolkan media hari ini bagi memelihara dan meninggikan Islam,” jelas YADIM dalam kenyataannya.

Menurut YADIM, Mia Sara baru-baru ini mendedahkan, sebuah produksi mengenakan syarat kepadanya agar membuka tudung sebelum diterima berlakon.

Dalam pada itu, YADIM turut menyokong kenyataan dan pendirian pelakon berusian 16 tahun itu bahawa mana mana produksi harus menghormati pendiriannya untuk terus bertudung dengan tidak memintanya mengubah penampilan semata-mata untuk tawaran yang diberikan. – AlHijrah Online


MENYEDIHKAN DAN MENYAKITKAN HATI SAYA – SITI ZAILAH

KUALA LUMPUR: Kes pembunuhan kejam seorang isteri yang dipercayai ditembak suaminya menggunakan pistol angin disifatkan Timbalan Menteri Pembangunan Wanita, Keluarga dan Masyarakat Datuk Siti Zailah Mohd Yusoff sebagai satu perkara yang menyedihkan dan menyakitkan hati.

Katanya kes itu akan disiasat secara terperinci pihak polis dan pembunuh akan dikenakan hukuman yang setimpal.

“Berita yang sangat menyedihkan dan menyakitkan hati saya.

“Saya yakin pihak berkuasa akan menjalankan siasatan terperinci dan pembunuh akan dihukum seadilnya,” kata Siti Zailah di laman Facebook rasminya.

Beliau dalam pada itu menyeru kepada mereka yang menjadi mangsa rumah tangga atau mengetahui maklumat berkaitan wanita yang menjadi mangsa untuk segera membuat laporan kepada pihak polis.

Selain itu beliau menggesa mangsa keganasan rumah tangga untuk ke mana-mana hospital terdekat bagi rawatan kerana laporan hasil rawatan adalah bukti penting untuk pendakwaan.

Mangsa keganasan rumah tangga juga katanya boleh menghubungi Talian Kasih 15999 atau menggunakan aplikasi Whatsapp ke nombor 0192615999 untuk bantuan dan sokongan.

Semalam media melaporkan, misteri kehilangan wanita yang didakwa melarikan diri dari rumah akhirnya terjawab apabila mayatnya ditemui secara tragis dalam tong air yang tertanam di sebuah ladang serai di Bandar Penawar.

Suaminya yang berusia 43 tahun menjadi suspek utama yang dipercayai menembak mangsa berusia 38 tahun ketika wanita berkenaan sedang tidur di kediaman mereka di Taman Sri Saujana, Kota Tinggi. — AlHijrah Online


FOKUS AGENDA PERPADUAN UMMAH- MENTERI AGAMA

PUTRAJAYA: Usaha memperkasakan perpaduan ummah akan menjadi fokus utama dalam bersama-sama ke arah pembangunan negara, kata Menteri Agama Senator Datuk Dr Mohd Na’im Mokhtar.

Beliau berkata ini berikutan situasi kini yang dilihat berlakunya perpecahan dalam kalangan masyarakat sekali gus menjadi antara isu besar yang wajar diberi tumpuan dan penyelesaian.

“Insya-Allah dengan berkat doa rakyat dan sokongan daripada semua agensi agama, kita akan pastikan supaya matlamat Islam itu dapat dimartabatkan di negara ini dan insya-Allah akan berjaya dalam usaha menyatukan kesemua ummah.

“Prinsip saya ialah ‘I seek to understand’. Hari ini, Perdana Menteri Datuk Seri Anwar Ibrahim akan mengadakan mesyuarat Kabinet yang pertama jadi saya akan lihat dahulu inti pati mesyuarat itu…apa yang ingin dibawa beliau (Anwar) supaya kita boleh menetapkan fokus untuk sama-sama bangunkan negara,” katanya.

Beliau berkata demikian ketika ditemui pemberita selepas mengimbas kad perakam waktu di pejabatnya sebagai simbolik bermulanya tugas beliau secara rasmi selaku menteri bagi portfolio itu di Bangunan Jabatan Kemajuan Islam Malaysia (Jakim) di Putrajaya, hari ini.

Dalam pada itu, Mohd Na’im berkata pertemuan bersama pihak berkepentingan seperti agensi-agensi kerajaan dan badan-badan berkaitan akan turut diadakan bagi memahami kehendak dan hasrat mereka ke arah memperkasakan ummah dan pembangunan negara.

Turut hadir pada sesi itu, Ketua Pengarah Jakim Datuk Hakimah Mohd Yusoff.

Terdahulu, Mohd Na’im tiba di Bangunan Jakim pada 8.31 pagi dan mengimbas kad perakam waktu di pejabatnya pada 8.33 pagi sebelum mengadakan sesi bacaan yasin dan doa selamat.

Pada Sabtu lepas, beliau mengangkat sumpah jawatan sebagai Ahli Dewan Negara di Parlimen dan jawatan menteri di Istana Negara susulan pengumuman pembentukan Kabinet baharu oleh Perdana Menteri Jumaat lepas. -AlHijrah Online


POLIS KESAN WARGA ASING ENGGAN PAKAI PELITUP MUKA, TUNJUK ISYARAT LUCAH

KUALA LUMPUR: Polis sudah membuka kertas siasatan berhubung kejadian tular seorang lelaki warga asing yang berang ketika ditegur tidak memakai pelitup muka sehingga mengeluarkan kata kesat dan menunjuk isyarat lucah kepada pengawal keselamatan di sebuah pasar raya di Jalan Ampang.

Ketua Polis Daerah Wangsa Maju Supt Ashari Abu Samah berkata rakaman video berdurasi 18 saat yang telah dimuat naik di akaun TikTok dan Twitter itu dikesan semalam dan laporan juga telah dibuat oleh pihak keselamatan pasar raya tersebut.

“Siasatan sedang dijalankan di bawah Seksyen 269 Kanun Keseksaan, Seksyen 14 Akta Kesalahan Kecil dan Peraturan 18 Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan),” katanya dalam kenyataan hari ini.

Beliau meminta orang ramai yang mempunyai maklumat berhubung kejadian itu untuk tampil memberi maklumat atau menghubungi Ibu Pejabat Polis Daerah Wangsa Maju menerusi talian 03-92899222 atau hotline Polis Kuala Lumpur di talian 03-21159999 atau balai polis berhampiran bagi membantu siasatan.–AlHijrah Online


BANJIR JOHOR SEDIKIT PULIH, MANGSA DI PAHANG BERKURANG, MELAKA TIDAK BERUBAH

KUALA LUMPUR: Keadaan banjir di sebahagian daerah di Johor sedikit pulih dengan penutupan enam pusat pemindahan sementara (PPS) di Kota Tinggi dan dua di Segamat, manakala jumlah mangsa di Pahang terus berkurangan dan Melaka pula tidak berubah setakat petang ini.

Di JOHOR, angka mangsa banjir menunjukkan sedikit penyusutan kepada 44,780 orang di enam daerah setakat 2 petang ini, berbanding 45,048 orang pada 8 pagi tadi.

Daerah Batu Pahat menjadi daerah paling teruk terjejas dengan 35,818 orang, susulan peningkatan air di daerah itu, diikuti dengan Muar 4,057 orang dan Tangkak 2,424 orang.

PPS yang ditutup di daerah Kota Tinggi membabitkan Sekolah Kebangsaan (SK) Semanggar; SK Taman Kota Jaya; SK Sungai Telor; Dewan Raya Taman Kota Jaya; Sekolah Agama (SA) Taman Kota Jaya dan SA Desa Mahkota, manakala di Segamat ialah Balai Raya Kampung Padang Kiambang dan Kampung Mensudut Lama.

Sebanyak 10 sungai masih melepasi paras bahaya antaranya Sungai Batu Pahat di Empangan Bekok (Batu Pahat) yang kini berada di paras 19.91 meter (m); Sungai Muar di Buloh Kasap (Segamat) di paras 9.27m dan Sungai Muar di Bukit Kepong (Muar) di paras 4.94m.

Di PAHANG, aplikasi InfoBencana Jabatan Kebajikan Masyarakat melaporkan, jumlah mangsa banjir di Rompin menurun kepada 2,122 orang daripada 624 keluarga yang ditempatkan di 15 PPS petang ini, berbanding 2,248 daripada 659 keluarga pagi tadi.

Laman sesawang publicinfobanjir.water.gov.my pula melaporkan, Sungai Keratong di Rompin masih melebihi paras bahaya petang ini, dengan menunjukkan trend menurun.

Sementara itu, di MELAKA, Jawatankuasa Pengurusan Bencana Negeri memaklumkan jumlah mangsa banjir di Jasin kekal 523 orang daripada 141 keluarga dan ditempatkan di lima PPS setakat 2 petang tadi. –AlHijrah Online


SUAMI TUMBUK ISTERI DITANGKAP

JITRA: Suspek utama kejadian menumbuk dan memukul isteri di khalayak ramai di Tasik Bandar Darulaman, Jitra telah ditahan malam tadi.

Ketua Polis Daerah Kubang Pasu, Superintendan Rodzi Abu Hassan berkata, suspek yang juga suami mangsa berusia 33 tahun itu ditahan jam 10 malam tadi selepas bersembunyi di sebuah rumah di Changlun.

Katanya, selepas mendapat maklumat sepasukan anggota Bahagian Siasatan Jenayah Ibu Pejabat Polis Daerah (IPD) Kubang Pasu ke alamat terbabit dan berjaya menahan suspek yang ketika itu berada di dalam rumah.

“Suspek dan mangsa dalam proses penceraian dan hasil semakan pihak polis terhadap suspek mendapati suspek seorang penagih dadah iaitu positif methamphetamine dan mempunyai rekod jenayah lampau,” kata Rodzi.

Tambah beliau suspek telah dibawa ke IPD Kubang Pasu dan kes disiasat mengikut Seksyen 324 Kanun Keseksaan.

Sebelum ini tular video yang memaparkan suspek bertindak menumbuk belakang badan serta menarik rambut isterinya di khalayak ramai dipercayai berang dengan isterinya yang enggan kembali hidup bersama.

Susulan kejadian, Bahagian Siasatan Jenayah IPD Kubang Pasu sebelum ini telah melakukan pemeriksaan di sebuah rumah di belakang Pasar Changlun bagi mengesan suspek namun rumah tersebut didapati tidak berkunci dan tidak berpenghuni. – AlHijrah Online


IDRIS SEBAK BACA PETIKAN KHUTBAH TERAKHIR RASULULLAH SAW

KUALA LUMPUR:  Menteri di Jabatan Perdana Menteri (Hal Ehwal Agama) Datuk Idris Ahmad dilihat sebak ketika membaca petikan Khutbah Terakhir Rasulullah SAW pada majlis sambutan Maulidur Rasul Peringkat Kebangsaan 1444 Hijrah pagi tadi.

Isi kandungan khutbah yang dibaca penuh penghayatan turut membuatkan penonton rasa sayu dan tersentuh hati.

Berikut merupakan petikan teks Khutbah Terakhir Rasulullah SAW yang dibaca Idris:

Kata Nabi dalam bingkisan Khutbah terakhirnya : “Aku tidak mengetahui apakah aku dapat bertemu lagi dengan kamu semua selepas tahun ini. Oleh itu, dengarlah dengan teliti kata-kataku ini dan sampaikanlah ia kepada orang-orang yang tidak dapat hadir disini pada hari ini.

“Wahai manusia, anggaplah jiwa dan harta setiap orang Muslim sebagai amanah suci. Kembalikan harta yang diamanahkan kepada kamu kepada pemiliknya yang berhak.

Janganlah kamu sakiti sesiapapun agar orang lain tidak menyakiti kamu lagi. Allah telah mengharamkan riba, dan “Berwaspadalah terhadap syaitan demi keselamatan agama kamu.

Layanilah wanita-wanita kamu dengan baik dan berlemah-lembutlah terhadap mereka.

“Ingatlah, bahawa kamu akan menghadap Allah pada suatu hari untuk dipertanggungjawabkan diatas segala apa yang telah kamu kerjakan.

Sesungguhnya aku tinggalkan kepada kamu dua perkara, yang sekiranya kamu berpegang teguh dan mengikuti kedua-duanya, nescaya kamu tidak akan tersesat selama-lamanya. Itulah Al-Quran dan Sunnahku.

“Hendaklah orang-orang yang mendengar ucapanku, menyampaikan pula kepada orang lain. Semoga yang terakhir lebih memahami kata-kataku dari mereka yang terus mendengar dariku. Saksikanlah Ya Allah, bahawasanya telah aku sampaikan risalah-Mu kepada hamba-hamba-Mu.”

Berkenan berangkat ke majlis sambutan Maulidur Rasul Peringkat Kebangsaan 1444 Hijrah pagi tadi, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah.

Majlis turut dihadiri Perdana Menteri Datuk Seri Ismail Sabri Yaakob dan isteri Datin Seri Muhaini Zainal Abidin serta menteri-menteri Kabinet selain ratusan hadirin. – AlHijrah Online


PORTAL ADUAN BULI DILANCARKAN, ADUAN TERUS KE KPM

PUTRAJAYA: Portal aduan buli dilancarkan hari ini bagi membolehkan aduan mengenai kes buli di sekolah dilaporkan secara terus kepada Kementerian Pendidikan (KPM), kata Menteri Kanan Pendidikan Datuk Dr Radzi Jidin.

Saluran tersebut adalah melalui talian khas aduan buli (03-88849352), e-mel (adubuli@moe.gov.my) atau aduan Sistem Pengurusan Aduan Awam (SISPA) KPM yang tersedia di portal aduan itu.

“Talian khas tersebut boleh dihubungi 24 jam dan setiap aduan akan diambil tindakan segera oleh KPM,” katanya dalam sidang media bersama Menteri Dalam Negeri Datuk Seri Hamzah Zainudin selepas melancarkan portal aduan buli di sini hari ini.

Turut dilancarkan ialah program Sekolahku SEJAHTERA: Sepakat dan Selamat iaitu kolaborasi antara KPM dan Kementerian Dalam Negeri (KDN) dalam menangani isu buli dan salah laku melibatkan penggunaan barang terlarang iaitu dadah melibatkan pelajar sekolah.

Mengulas lanjut, Radzi berkata sebanyak 122 kes buli yang disabitkan kesalahan di seluruh negara direkodkan antara Januari dan Julai tahun ini.

“Apa yang penting berikan maklumat tepat untuk kami lakukan siasatan. Setiap aduan diterima akan direkod dan maklumat pengadu juga boleh dirahsiakan sekiranya mereka inginkan,” katanya yang meminta orang ramai memanfaatkan portal aduan buli itu.

Radzi dalam ucapannya pada majlis itu menegaskan yang KPM tidak akan berkompromi dalam isu buli dan pihak sekolah juga telah diarahkan untuk tidak menyembunyikan kes buli di tempat mereka.

“Kita tidak perlu berselindung dan tidak perlu sorokkan (kes buli)… sebab itu ketika saya masuk kementerian jika ada kes buli kami tidak pernah sorokkan.

“Kami maklumkan pada pihak sekolah jangan ada sesiapa yang cuba sorokkan kes buli ini kerana untuk selesaikan masalah, kita kena faham setakat mana perkara ini berlaku,” katanya.

Dalam pada itu, Hamzah berkata beliau telah mengarahkan pihak polis untuk memberi penekanan terhadap kejadian buli yang berlaku di sekolah.

“Generasi baharu beranggapan buli itu perkara biasa dan sebab itu kita ingin buli ini dikurangkan. Saya setuju polis beri penekanan untuk turun ke sekolah untuk beri lebih banyak penerangan,” katanya. –AlHijrah Online


WANITA GAGAL DAPAT KEBENARAN MAHKAMAH BATAL NAMA SEBAGAI MUALAF

KUALA LUMPUR: Seorang wanita dari Sarawak hari ini gagal mendapatkan kebenaran Mahkamah Tinggi di sini bagi memulakan semakan kehakiman untuk meminta Pendaftar Mualaf Wilayah Persekutuan membatalkan namanya daripada Daftar Mualaf.

Peguam Persekutuan Mohammad Sallehuddin Md Ali berkata ini kerana Hakim Datuk Ahmad Kamal Md Shahid membenarkan bantahan awal Jabatan Peguam Negara (AGC) terhadap permohonan yang difailkan wanita berusia 26 tahun itu.

“Mahkamah menolak permohonan pemohon (wanita berkenaan) atas alasan antaranya permohonan tersebut tidak tertakluk kepada semakan kehakiman berdasarkan Perkara 121 (1A) Perlembagaan Persekutuan.

“Hanya Mahkamah Syariah mempunyai bidang kuasa untuk mendengar permohonan tersebut. Permohonan pemohon ditolak dengan kos RM3,000,” kata Mohammad Sallehudin ketika dihubungi selepas prosiding kes secara dalam talian hari ini.

Prosiding itu turut disertai peguam Iqbal Harith Liang, yang mewakili wanita berkenaan.

Wanita itu memfailkan permohonan semakan kehakiman pada 20 April lepas dengan menamakan Pendaftar Mualaf Wilayah Persekutuan, Majlis Agama Islam Wilayah Persekutuan dan Kerajaan Malaysia sebagai responden.

Pemohon yang dilahirkan pada 9 Julai 1997 dan ibu serta bapanya beragama Kristian, memohon pengisytiharan bahawa Akta Pentadbiran Undang-undang Islam (Wilayah-Wilayah Persekutuan) 1993 (Akta 505) memberikan bidang kuasa kepada responden pertama (Pendaftar Mualaf) untuk mengisytiharkan bahawa seseorang itu bukan lagi beragama Islam.

Wanita itu juga memohon responden pertama mempertimbangkan permohonan supaya namanya dibatalkan daripada Daftar Mualaf dan membuat keputusan serta-merta serta memohon pengisytiharan bahawa penolakan atau kelewatan responden pertama memutuskan permohonan pemohon dalam surat bertarikh 30 Jan, 20 Feb dan 17 Mac 2023 adalah tidak rasional dan tidak munasabah.

Dalam afidavit sokongannya, wanita itu berkata pada awal 2017, pemohon bertemu seorang lelaki Melayu beragama Islam yang mempelawanya untuk berkahwin dan bagi membolehkan perkahwinan mereka dari sudut pentadbiran, beliau memeluk agama Islam pada 18 Ogos 2017 dan didaftarkan sebagai mualaf oleh responden pertama.

Bagaimanapun, pada 27 Jan tahun lepas, pemohon telah berikrar dalam afidavit bahawa beliau mahu keluar daripada agama Islam dan kembali menganut Kristian.

Pada 30 Jan, 20 Feb dan 17 Mac 2023, pemohon melalui peguamnya telah mengeluarkan surat kepada responden pertama untuk memohon namanya dibatalkan daripada Daftar Mualaf dan pada tarikh pemfailan permohonan itu, responden pertama belum memberikan sebarang keputusan berhubung permohonannya. — AlHijrah Online


EU DIGESA TOLAK PERMINTAAN ISRAEL POTONG BANTUAN KEPADA ORGANISASI PALESTIN

RAMALLAH: Palestin pada Khamis menggesa Kesatuan Eropah (EU) agar tidak menggantung bantuan kewangan kepada organisasi-organisasi Palestin seperti yang diminta oleh para pegawai Israel, lapor agensi berita China Xinhua.

Saeb Erekat, Setiausaha Agung Pertubuhan Pembebasan Palestin (PLO), berkata hubungan telah diadakan dengan EU bagi menjamin bahawa bantuan kewangannya kepada organisasi sivil Palestin tidak akan dihentikan.

“Israel menuduh mana-mana rakyat Palestin yang menyuarakan permintaan ke arah penentuan nasib sendiri, kenegaraan, menamatkan pendudukan atau mempertimbang petempatan sebagai satu jenayah perang, sebagai pengganas,” kata Erekat.

Beliau menyelar Israel kerana mengenakan hukuman kolektif ke atas rakyat Palestin dengan memusnahkan kediaman, penempatan, melakukan serangan mengejut dan menahan mereka sejak 52 tahun lepas.

Para pegawai Palestin berkata EU harus menganggap Israel bertanggungjawab atas tindakannya dan bukan menggantung bantuan kewangan kepada organisasi Palestin.

Kenyataan Erekat itu dibuat selepas Israel meminta agar EU menghentikan bantuan kewangan kepada organisasi Palestin.

Pada Selasa, Menteri Keselamatan Awam Israel Gilad Erdan telah menulis surat kepada Wakil Tinggi EU bagi Hal Ehwal Luar dan Dasar Keselamatan Josep Borrell, yang mendesak agar bantuan EU kepada badan bukan kerajaan Palestin dihentikan, yang disifatkannya sebagai “pertubuhan pengganas.”

Erekat berkata strategi Israel itu bertujuan menghentikan sebarang peluang untuk mencapai keamanan dan menghaang penubuhan sebuah negara Palestin yang bebas di sempadan 1967, dengan Baitulmaqdis Timur sebagai ibu negaranya. — BERNAMA


MUJAHID SARAN SOLAT SUNAT ISTISQA SELEPAS SOLAT JUMAAT

KUALA LUMPUR: Menteri di Jabatan Perdana Menteri, Datuk Seri Dr Mujahid Yusof Rawa menyarankan masjid-masjid di seluruh negara melakukan Solat Sunat Istisqa selepas solat Jumaat esok bagi memohon hujan mengurangkan jerebu yang semakin meruncing di negara ini.

Mujahid dalam kenyataannya di sini berkata
sebagai seorang muslim, kita disarankan untuk berdoa agar segala masalah dan
musibah yang melanda negara seperti jerebu dapat dikurangkan.

“Oleh itu, saya menyeru kepada semua masjid mengadakan Solat Sunat Istisqa bagi memohon hujan dan mengurangkan jerebu.

“Semoga Allah memelihara negara ini daripada jerebu serta bencana tidak diingini,” katanya.

Jerebu melanda negara sejak awal bulan ini
belum menunjukkan tanda-tanda semakin baik sekalipun operasi pembenihan awan
dilakukan di beberapa negeri.

Semalam, Perdana Menteri Tun Dr Mahathir
Mohamad berkata kerajaan tidak akan teragak mengambil tindakan kepada syarikat
Malaysia yang mengusahakan ladang di Indonesia yang menyumbang kepada masalah
jerebu.

Di Jakarta, Presiden Indonesia, Joko Widodo
turut mengakui kecuaian republik itu membuat persediaan bagi menghadapi kemarau
yang menyebabkan kebakaran hutan menjadi lebih buruk sehingga menyebabkan
jerebu di Asia Tenggara.

Terkini, semua sekolah di Kuala Lumpur,
Putrajaya, Selangor dan Pulau Pinang diarah tutup hari ini dan esok oleh
Kementerian Pendidikan dengan guru dibenarkan bekerja dari rumah. – AlHijrah Online


RESORT TERBIAR & USANG DIJADIKAN PONDOK AGAMA

KUANTAN: Pemilik Cherating Bay Resort di sini, mengubah sebahagian resort miliknya menjadi pondok agama untuk golongan warga emas.

Ramli Nordin, 73, nekad berbuat demikian dan turut mahu menjadikan ia sebagai pusat dakwah dan penyebaran maklumat mengenai Islam terutama kepada pelancong asing.

Pondok yang dikenali sebagai Pondok Warga Emas At-Tahwil ketika ini menyediakan 10 unit kediaman daripada 164 unit apartment yang sebelum ini terbiar dan usang.—AlHijrah Online

Laporan lanjut dalam Berita AlHijrah 13 Januari 2023.


FENOMENA SALJI TURUN DI PUNCAK GUNUNG KINABALU

RANAU: Tular video di media sosial menunjukkan fenomena salji turun yang sempat dirakam pendaki dan malim gunung di puncak Gunung Kinabalu, di sini hari ini.

Kejadian tersebut berlaku selama kira-kira dua minit bermula 6.20 pagi di kawasan sekitar Sayat-Sayat iaitu di Kilometer 7 hingga ke puncak gunung berkenaan.

Penolong Pengarah Taman Kinabalu Justinus Guntabid berkata, keadaan cuaca di kawasan gunung pagi tadi sedikit sejuk berbanding kebiasaannya.

“Rekod suhu dari jam 2 hingga 10 pagi tadi adalah sekitar 6.9 hingga 12.3 darjah selsius manakala tahap kelembapan pula ialah 52 hingga 62 peratus.

“Fenomena kali ini sedikit luar biasa kerana kebiasaannya hanya hujan ais atau berlaku pembekuan di sekitar kawasan puncak, namun apa yang dilihat pagi ini ianya benar-benar salji,” katanya.

Justinus berkata, mengikut rekod sebelum ini, kejadian sama pernah berlaku pada 1975 dan 1993.

Sementara itu, Ketua Pengarah MetMalaysia Muhammad Helmi Abdullah berkata, fenomena salji tersebut bukanlah perkara yang mustahil di tanah yang tinggi seperti di Gunung Kinabalu.

Situasi tersebut boleh berlaku apabila suhu udara mencecah kosong darjah atau di bawah takat beku berkenaan, katanya.

“Salji boleh terbentuk dengan syarat adanya kelembapan yang mencukupi. Jadi biasanya apa yang berlaku ialah kita boleh lihat ‘frost’ iaitu ketulan ais yang berada di permukaan bumi, biasanya di batuan yang sejuk,” katanya.—AlHijrah Online


RASULULLAH BERHIJRAH KERANA ALLAH SWT, BUKAN MENJADI PELARIAN – ZULKIFLI

Menteri di Jabatan Perdana Menteri, Datuk Dr Zulkifli Mohamad Albakri hari ini menegaskan penghijrahan Nabi Muhammad SAW ke Madinah bukan tindakan melarikan diri, sebaliknya menunaikan tuntutan dan perintah Allah.

Beliau turut memperjelas rujukan daripada ulama tersohor, Sheikh Muhammad Said Ramadan Al-Buti mengenai perkara itu.

“Saya teringat dalam satu kitab Fiqh al-Sirah dikaryakan oleh Sheikh Muhammad Said Ramadan Al-Buti bila mana beliau mentakrifkan hijrah di mana beliau menyatakan bahawa Nabi Muhammad SAW berhijrah ke kota Madinah bukan bermakna baginda melarikan diri, dengan hanya melarikan diri begitu. Namun ia dibuat atas perintah dan tuntutan Allah.

“Istilah hijrah berbeza sangat dalam mana-mana terma dari segi agama berbanding perkataan lain.”

Datuk Dr Zulkifli menjawab soalan tambahan ahli parlimen Sabak Bernam, Datuk Mohd Fasiah Mohd Fakeh berhubung kenyataan ahli parlimen Kota Raja, Mohamad Sabu yang dilapor menyifatkan Nabi Muhammad SAW sebagai pelarian.

Mohamad ketika itu membahaskan usul titah Yang Di-Pertuan Agong di Dewan Rakyat pada Isnin.

Datuk Mohd Fasiah turut mempersoal adakah apa yang diungkapkan Mohamad itu boleh diklasifikasikan sebagai menghina rasulullah atau sebaliknya. — Alhijrah Online / Nurayuni Johari.


PROGRAM DAN AKTIVITI BERTERAS AL-QURAN PERLU DIMARTABATKAN

KANGAR: Program dan aktiviti berteraskan pendidikan al-Quran perlu dimartabatkan dalam kehidupan umat Islam, titah Raja Muda Perlis Tuanku Syed Faizuddin Putra Jamalullail.

“Kelas-kelas pengajian seperti kelas bacaan al-Quran, tajwid, hafazan, dan tafsir perlu dipergiatkan supaya masyarakat Islam lebih terdidik untuk mencintai al-Quran dan mengamalkannya dalam kehidupan,” titah baginda menerusi satu kenyataan dikeluarkan Istana Arau hari ini.

Baginda bertitah demikian ketika berangkat merasmikan Majlis Penutup Tilawah dan Hafazan Al-Quran Peringkat Negeri Perlis 2023 anjuran Jabatan Hal Ehwal Agama Islam Perlis (JAIPs) di Dewan Bakawali, Mes Pegawai Kanan PDRM, Kangar malam tadi.

Berangkat sama Raja Puan Muda Perlis Tuanku Hajah Lailatul Shahreen Akashah Khalil.

Titah baginda, al-Quran ialah kitab suci yang diturunkan oleh Allah SWT kepada manusia untuk dijadikan pedoman dan panduan hidup dalam kehidupan harian. Hal ini meliputi seluruh aspek kehidupan sama ada akidah, ibadah, akhlak dan sebagainya.

“Maka seharusnya kita sebagai hamba Allah SWT berusaha untuk mendalami isi kandungannya agar dapat dipraktikkan dalam kehidupan seharian kita,” titah baginda.

Tuanku Syed Faizuddin Putra bertitah faktor utama kekuatan umat Islam adalah keteguhan dalam berpegang dan beramal dengan pedoman al-Quran dan pendidikan yang sempurna mengenainya mampu melahirkan umat Islam yang hebat dan berdaya saing.

“Al-Quran juga akan menjadi benteng dalam menyekat anasir-anasir negatif yang boleh merosakkan akidah dan prinsip agama seseorang Muslim,” titah baginda.

Sementara itu, Muhammad Anas Abdul Hadi muncul Johan Qari dengan markah 94 peratus dan Norsyafirah Jusoh yang mencatat markah 90.5 peratus sebagai Johan Qariah dalam Tilawah dan Hafazan Al Quran Peringkat Negeri Perlis 2023.

Muhammad Amirul Afiq Abd Rahim memenangi Kategori Hafazan 10 Juzuk Lelaki, Sharifah Balqis Syed Jamaluddin (Kategori Hafazan 10 Juzuk Perempuan), Muhammad Aiman Haikal Mazlan (Kategori Hafazan 20 Juzuk Lelaki), Nur Irdina Shahrin Zamani (Kategori Hafazan 20 Juzuk Perempuan) dan Muhammad Zawawi Dun (Kategori Hafazan 30 Juzuk Lelaki).

Hadiah kepada pemenang lelaki disampaikan oleh Tuanku Syed Faizuddin Putra Jamalullail, manakala Tuanku Hajah Lailatul Shahreen berkenan menyampaikan hadiah kepada pemenang wanita. — AlHijrah Online


DASAR KERAJAAN PERPADUAN MESTI AMAL KESEIMBANGAN MENGIKUT AL-QURAN – PM

KUALA LUMPUR: Perdana Menteri Datuk Seri Anwar Ibrahim mahu setiap dasar yang dibuat oleh Kerajaan Perpaduan mengamalkan keseimbangan sepertimana ditekankan dalam al-Quran.

Beliau berkata ini bagi memastikan pelaksanaan dasar secara menyeluruh kepada setiap lapisan masyarakat.

“Sebab itu tidak boleh langgar segala bukit bukau dirobohkan, pokok balak ditebang sesuka hati, jahanam kerana tiada equilibrium atau keseimbangan (diamalkan)… bila kerosakan berlaku, (bencana) akan selalu menimpa rakyat terutama rakyat yang lebih rendah kedudukan mereka atau miskin.

“Apabila seseorang itu diamanahkan atau dilantik (sebagai) menteri, beliau mewakili semua rakyat maknanya keluhan rakyat mesti didengar dan dasar kerajaan mesti mengambil kira perimbangan yang disebut dalam al-Quran,” katanya.

Beliau berkata demikian ketika berucap pada Majlis Nur Ramadan di sini hari ini. Turut hadir Menteri Komunikasi dan Digital Fahmi Fadzil.

Perdana Menteri juga berkata pemimpin Melayu dan Islam tidak seharusnya hanya berbicara mengenai soal hidup bangsa Melayu dan berjuang menggunakan agama Islam sebaliknya perlu menunjukkan contoh teladan yang baik kepada masyarakat.

“Biar orang tengok ada orang Melayu yang bersih dan tidak korup, menjaga serta prihatin terhadap nasib orang yang susah dan miskin,” katanya.

Sempena Hari Nuzul Al-Quran yang disambut hari ini, Anwar menyeru umat Islam supaya memanfaatkan ia dengan membaca, menghadam dan seterusnya memahami ayat-ayat dalam kitab suci itu.

Nuzul Al-Quran merujuk kepada peristiwa turunnya ayat al-Quran pertama kepada Nabi Muhammad SAW pada malam Jumaat, 17 Ramadan di Gua Hira, Makkah iaitu tahun ke-41 keputeraan baginda.

Pada majlis itu, Perdana Menteri turut menyampaikan wang tunai RM200 kepada setiap 300 asnaf dan fakir miskin bagi Parlimen Lembah Pantai dengan jumlah keseluruhan penerima sumbangan Nur Ramadan Wilayah Persekutuan Kuala Lumpur tahun ini ialah 3,300 orang.–AlHijrah Online


PENGASAS PRODUK KECANTIKAN, SELEBRITI MUAT NAIK KANDUNGAN SUMBANG, JELIK DISIASAT

KUALA LUMPUR: Suruhanjaya Komunikasi dan Multimedia (MCMC) dengan kerjasama polis telah menjalankan siasatan terhadap tiga individu yang memuat naik kandungan berunsur sumbang dan jelik di laman aplikasi Instagram dan Tik Tok baru-baru ini.

MCMC dalam kenyataan hari ini memaklumkan pemeriksaan bagi tujuan siasatan telah dilakukan terhadap pengasas produk kecantikan dan selebriti terkenal tersebut di sekitar Kuala Lumpur dan Pulau Pinang semalam selepas pihaknya menerima aduan orang ramai berhubung perkara itu.

“Siasatan lanjut berkaitan kes ini masih dijalankan di bawah Seksyen 233 Akta Komunikasi dan Multimedia 1998 yang memperuntukkan hukuman denda maksimum RM50,000 atau penjara tidak melebihi satu tahun atau kedua-duanya dan juga boleh didenda selanjutnya RM1,000 bagi setiap hari kesalahan itu diteruskan selepas pensabitan.

“MCMC memandang serius tindakan beberapa pengasas produk kecantikan dan selebriti terkenal yang telah memuat naik kandungan yang boleh disifatkan sebagai sumbang dan jelik di aplikasi Instagram dan Tik Tok masing-masing,” menurut kenyataan itu.

MCMC menasihatkan orang ramai khususnya para selebriti yang mempunyai pengaruh dalam masyarakat supaya menunjukkan teladan yang baik dan peka untuk tidak memuat naik kandungan yang bertentangan dengan undang-undang.

Baru-baru ini video yang dimuat naik oleh beberapa pengasas produk kecantikan dan selebriti terkenal itu telah menerima kritikan dan kemarahan warganet.–AlHijrah Online


PENYANYI NASYID DITAHAN DISYAKI TERLIBAT KES DADAH

KUALA LUMPUR: Seorang penyanyi nasyid ditahan kerana disyaki terlibat kes berkaitan dadah di sebuah kondominium di Kota Damansara, dekat sini, petang semalam.

Ketua Polis Daerah Petaling Jaya ACP Mohamad Fakhrudin Abdul Hamid ketika dihubungi Bernama mengesahkan penahanan lelaki berkenaan.

“Saya sahkan suspek ditahan dan polis akan membuat sidang media dalam tempoh terdekat mengenai perincian lanjut penahanan itu,” katanya hari inI. – AlHijrah Online


DENDAM MOTIF REMAJA DIBUNUH DENGAN 18 KESAN TIKAMAN

MELAKA: Dendam dipercayai menjadi motif seorang pemuda dibunuh kejam dengan 18 kesan tikaman sebelum mayatnya ditemui dalam semak berhampiran kebun kelapa sawit di Kemuning, Alor Gajah, Sabtu lalu.

Ketua Polis Melaka, Datuk Zainol Samah berkata selepas penemuan mayat mangsa bernama R Darvnrajh, 24, pihak polis telah melancarkan operasi khas “Op Kejam”.

Operasi ini dikendalikan oleh Bahagian Siasatan Khas (D9) Ibu Pejabat Polis Kontinjen (IPK) Melaka bekerjasama dengan Bahagian Siasatan Jenayah Ibu Pejabat Polis Daerah Alor Gajah.

Enam lelaki berusia 18 hingga 26 tahun termasuk rakan mangsa ditahan di Tampin, Negeri Sembilan, minggu lalu.

Siasatan dijalankan mendapati punca mangsa dibunuh kerana rasa tidak puas hati membabitkan dendam lama, iaitu kejadian ketika sambutan Deepavali tahun lepas.

“Difahamkan pada sambutan Deepavali ketika itu suspek ada membawa mercun dengan menggunakan motosikal ke taman perumahan berhampiran kediaman mangsa.

“Keluarga mangsa ada menegur dan membuat laporan polis yang menyebabkan suspek ditangkap,” katanya.

Tambahnya siasatan polis mendapati kira-kira jam 10.30 malam pada 9 September, semua suspek menaiki sebuah kereta untuk minum arak di Taman Indah dan mabuk.

Dalam perjalanan pulang kira-kira jam 5.30 pagi, suspek terserempak dengan mangsa di Taman Mutiara dan menariknya masuk ke dalam kereta sebelum dipukul.

Beliau berkata, mangsa kemudian dibawa ke Kemuning, sebelum suspek menikam dan menetaknya menggunakan parang panjang.

Semua suspek direman sehingga Ahad ini bagi siasatan lanjut mengikut Seksyen 302 Kanun Keseksaan. –AlHijrah Online


AMARAN HUJAN LEBAT, RIBUT PETIR: AKTIVITI JEMAAH MALAYSIA TIDAK TERJEJAS

MAKKAH: Amaran hujan lebat dan ribut petir di kebanyakan wilayah di Arab Saudi termasuk Kota Makkah tidak menjejaskan aktiviti ibadah yang diatur untuk jemaah haji negara.

Ketua Rombongan Haji Malaysia Datuk Seri Syed Saleh Syed Abdul Rahman berkata keadaan cuaca berkenaan berlaku hanya seketika dan tidak dikategorikan sebagai bencana.

“Kita telah mengadakan perancangan dan jadual untuk segala aktiviti mengikut ketibaan penerbangan (jemaah haji), dalam masa sama kita mengambil maklum tentang suasana (cuaca) dari semasa ke semasa.”

“Kita mempunyai prosedur operasi standard (SOP) jika berlaku bencana, bagaimanapun setakat ini apa yang berlaku tidaklah ditakrifkan sebagai bencana, ia hanya gangguan biasa yang mudah diubah suai waktu dan ketikanya untuk kita menganjurkan aktiviti tersebut,” katanya dalam sidang media di sini hari ini.

Media sebelum ini melaporkan, Direktorat Pertahanan Awam Arab Saudi menasihatkan orang ramai agar berhati-hati dan mengambil langkah berjaga-jaga ekoran amaran hujan lebat berterusan selama lima hari selain ribut petir disertai ketulan air batu dan banjir kilat di kebanyakan wilayah di negara itu, mulai Jumaat hingga esok.

Agensi Berita Arab Saudi (SPA) yang memetik kenyataan direktorat itu melaporkan Kota Makkah yang menempatkan masjid paling suci umat Islam iaitu Masjidil Haram akan turut terkesan berikutan fenomena itu.

Dalam pada itu, Syed Saleh berkata amaran hujan lebat dan ribut petir itu telah dikongsi dalam kumpulan WhatsApp serta dimuat naik di aplikasi THhujjaj yang membekalkan maklumat penting dan panduan ibadat haji kepada para jemaah.

Beliau turut menasihatkan jemaah haji supaya berhati-hati dan kekal berada di tempat penginapan atau masjid sekiranya berlaku hujan lebat, ribut petir atau angin kencang berdebu.

Terdahulu, hujan lebat kira-kira 10 minit membasahi bumi Makkah pada 5 pagi tadi waktu tempatan dan menyejukkan sedikit suhu di Tanah Suci yang ketika ini mengalami cuaca panas mencecah hingga 40 darjah Celsius.

Seorang penduduk, Ahmad Amin, 47, melahirkan rasa syukur dan seronok kerana kali terakhir hujan pada ingatannya ialah awal bulan ini, namun hanya hujan renyai.

“Alhamdulillah, ini rahmat untuk dhuyufurrahman (tetamu Allah),” katanya yang lahir di sini tetapi keluarga berasal dari Sumatera, Indonesia.–AlHijrah Online


Kayak milik dua rakyat Singapura hilang di perairan Mersing ditemui

MERSING – Agensi Penguatkuasaan Maritim Malaysia (APMM) hari ini
mengesahkan penemuan kayak dipercayai milik dua warga Singapura yang dilaporkan
hilang ketika melakukan aktiviti berkayak di Perairan Endau Khamis lalu.

Barang barang lain yang ditemui dalam kayak milik mangsa, Tan Eng Soon,
62 tahun dan Puah Geok Tin, 57 tahun termasuklah pendayung, telefon bimbit, satu
pasport milik warga Singapura, kad pengenalan diri, beg kalis air berisi
pakaian dan beg duit beserta wang tunai Singapura dan Malaysia milik salah
seorang daripada mereka.

Semua barang tersebut ditemui pada pukul 12.30 minit tengahari semalam
oleh nelayan tempatan di sekitar perairan Pelabuhan Kuantan, berjarak lebih
kurang 0.6 batu nautika tenggara Tanjung Gelang, Kuantan, Pahang.

Pengarah Maritim Zon Mersing, Haris Fadzilah Abdullah berkata, pengecaman
dan pengesahan juga telah dilakukan ahli keluarga mangsa sekitar pukul 11.30
minit pagi tadi.

Hasil penemuan baru itu, sektor misi mencari dan menyelamat dari Endau,
Mersing diperluaskan ke perairan Kuantan, Pahang dengan 1200 batu nautika, berbanding
900 batu nautika, semalam.

“Mangsa mungkin berada sekitar perairan Endau hingga Beserah. Walau bagaimanapun
permohonan pihak mangsa untuk membuat pencarian di pulau-pulau di mana
kemungkinan mangsa berada akan kita laksanakan juga.

“119 anggota ditugaskan untuk meneruskan misi dan menyelamat sehinggga
mangsa ditemui,” jelas Haris.

Khamis lalu, kedua-dua mangsa dilaporkan hilang kira-kira 5.40 petang
selepas kayak dinaiki terpisah dengan 13 lagi rakan mereka antara Pulau Sri
Buat, Pahang dan Pulau Mertang, Mersing.


KONSEP E-BAZAR PANDU LALU, ‘PICK-UP’ AKAN DIPERHALUSI

PUTRAJAYA: Cadangan operasi e-bazar Ramadan menerusi kaedah pandu lalu dan ‘pick-up’ akan diperhalusi, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, pada masa ini kabinet bersetuju membenarkan kaedah pesanan dalam talian dan penggunaan perkhidmatan e-hailing untuk penghantaran.

“Kabinet minta perkara ini terus diperhalusi, kerana kebimbangan kita adalah dari segi jumlah kenderaan terlibat apabila konsep pandu lalu dan sebagainya diperkenalkan, saya percaya ramai akan keluar serentak dan akhirnya menyebabkan jumlah yang ramai.

“Jika mereka dibenarkan keluar walaupun pandu lalu atau ambil produk dipesan, akan ada lebih banyak alasan yang diberikan kepada pihak polis, khususnya mereka yang agak sukar mematuhi PKP (Perintah Kawalan Pergerakan) sebelum ini,” katanya pada sidang media harian mengenai perkembangan PKP. — BERNAMA


LEWAT TIBA, OKU PENGLIHATAN GAGAL HANTAR BORANG PENCALONAN

KUALA LUMPUR: Hasrat orang kurang upaya (OKU) penglihatan, Habib Bourguiba Abd Hamid, untuk bertanding di kerusi Parlimen Titiwangsa tidak kesampaian setelah gagal menghantar borang pencalonan kerana lewat tiba di pusat penamaan calon.

Berbaju putih dan bertongkat, Habib Borguiba, 53, dari Kampung Datuk Keramat di sini tiba di pusat penamaan calon (PPC) bagi Parlimen Titiwangsa di Sekolah Menengah Kebangsaan (SMK) Aminuddin Baki pada 10.02 pagi, dua minit selepas proses penamaan calon ditutup pada 10 pagi.

“Saya keluar dari rumah kira-kira pukul 8.50 pagi tetapi tidak dapat tiba tepat pada masanya berikutan keadaan lalu lintas dan penutupan jalan di kawasan tersebut dan tiba kira-kira 9.50 pagi.

“Ketika berjalan menghampiri pintu pagar, pegawai pengurus PPC mengumumkan waktu penyerahan borang pencalonan sudah ditutup, dan pengumuman pencalonan ditutup dan saya tidak dibenarkan masuk,” katanya kepada media ketika ditemui di pintu pagar SMK Aminuddin Baki itu hari ini.

Pegawai Pilihan Raya Parlimen Titiwangsa Firdzaus Said yang keluar untuk menemuinya di luar pagar PPC itu berkata Habib Borguiba tidak dibenarkan masuk selepas pihaknya mengumumkan waktu penerimaan kertas penamaan calon sudah tamat.

Menurutnya, semua calon mempunyai masa yang mencukupi dari 9 hingga 10 pagi untuk mengemukakan pencalonan.

“Ini soal undang-undang dan akan ada akibat yang serius jika saya melanggarnya. Saya telah membuat pengumuman untuk penutupan pencalonan dan ini adalah peraturan yang telah ditetapkan,” katanya.

Sesi penamaan calon Parlimen Titiwangsa yang ditutup pada pukul 10 pagi,  menyaksikan persaingan empat penjuru di kerusi berkenaan melibatkan Datuk Seri Johari Abdul Ghani yang mewakili  Barisan Nasional (BN), Khalid Abdul Samad Pakatan Harapan (PH), Dr Rosni Adam dari Perikatan Nasional (PN) dan Datuk Seri Khairuddin Abu Hassan (Pejuang). –AlHijrah Online


PDRM DAPATKAN PENGESAHAN AUSTRALIA BERHUBUNG KEBERADAAN SAJJAD

KUALA LUMPUR: Polis Diraja Malaysia (PDRM) sedang mendapatkan pengesahan pihak berkuasa Australia mengenai dakwaan usahawan kosmetik, Muhammad Sajjad Kamaruz Zaman atau Nur Sajat yang dikatakan berada di Australia.

Pengarah Jabatan Siasatan Jenayah (JSJ) Bukit Aman, Datuk Seri Abd Jalil Hassan berkata, PDRM sudah berhubung pihak berkuasa Australia bagi mendapatkan kepastian mengenai maklumat tersebut.

“Kita tidak dapat sahkan lagi berkenaan Sajjad berada di Australia. Kita akan rujuk juga kerajaan Thailand selain Australia dan dapatkan pengesahannya terlebih dahulu mengenai status kedudukan semasa mengenainya,” katanya, hari ini.

Ujar Abd Jalil, PDRM akan bertindak selepas pihaknya memperoleh pengesahan tentang keberadaan Sajjad berlandaskan undang-undang sedia ada.

Terdahulu, Abd Jalil mengatakan pihaknya tidak menerima sebarang maklumat yang mengesahkan dakwaan Sajjad sudah berhijrah dari Thailand ke Australia.

Media melaporkan Sajjad telah berpindah ke Australia secara rasmi selepas videonya tular di media sosial yang menyatakan dia sedang menjalani kuarantin di Canterbury, Australia.—AlHijrah Online


PM SERU KELUARGA MALAYSIA AMAL ‘TASAMUH’ DALAM BERMASYARAKAT

JOHOR BAHRU: Perdana Menteri Datuk Seri Ismail Sabri Yaakob hari ini menyeru agar Keluarga Malaysia mengamalkan konsep Tasamuh dalam bermasyarakat dan menjadikan ia perkara utama untuk bergerak ke hadapan sejajar dengan peredaran masa.

Beliau berkata Tasamuh adalah perkataan Bahasa Arab yang bermaksud toleransi atau berlapang dada iaitu bersikap menerima dan damai terhadap sebarang keadaan misalnya toleransi dalam agama adalah sikap saling menghormati hak serta kewajipan antara agama.

Perdana Menteri berkata dalam realiti Keluarga Malaysia yang terdiri daripada masyarakat berbilang kaum, sudah pasti kepelbagaian budaya serta adat resam menjadi satu keunikan yang perlu diraikan sekali gus mewujudkan masyarakat aman dan sejahtera.

“Mana-mana budaya yang tidak bertentangan dengan akidah Iaslam boleh disantuni tanpa sebarang stigma dan diskriminasi.

“Tasamuh adalah asas utama dalam menghadapi keragaman dan perbezaan bangsa dan agama lebih-lebih lagi dalam konteks negara Malaysia yang mempunyai kepelbagaian bangsa, agama, budaya serta bahasanya,” katanya ketika berucap pada perasmian Majlis Tilawah dan Hafazan Al-Quran Peringkat Kebangsaan (MTHQK) 1443H/2022M di Pusat Islam Iskandar hari ini.

Justeru, Ismail Sabri berkata bagi negara yang memiliki bangsa dan budaya majmuk seperti Malaysia, sikap toleransi atau tasamuh sangat penting sebagai alat untuk menyatupadukan semua pihak.

Beliau berkata penganjuran majlis itu juga bersesuaian dengan konsep Tasamuh yang menekankan nilai toleransi dan kebersamaan selaras dengan konsep Keluarga Malaysia yang mampu menjadikan masyarakat di negara ini menghargai serta memahami nilai perbezaan.

Perdana Menteri juga berkata bersesuaian dengan tema MTHQK kali ini iaitu ‘Manhaj Rabbani, Ummah Berkualiti,’ ia menjadi titik tolak bagi melahirkan generasi yang berpegang kepada al-Quran dan al-Sunah untuk membentuk sebuah negara yang harmoni.

Dengan kecanggihan kemajuan teknologi, beliau berkata tiada alasan lagi untuk umat Islam tidak meluangkan masa mendengar atau membaca al-Quran.

“Ini kerana terdapat aplikasi al-Quran digital yang boleh dimuat naik dalam peranti seperti telefon pintar, tablet atau komputer riba. Ia dapat didengar pada bila-bila masa dan di mana jua kita berada.

“Sebagai contoh dalam perjalanan ke sekolah dan pejabat, semasa mengharungi kesesakan lalu lintas dan juga di waktu senggang kita. Maka peluang keemasan seperti ini perlu diambil oleh seluruh umat Islam dalam mempertingkat amal ibadah kepada Allah SWT,” katanya.

Turut hadir Menteri di Jabatan Perdana Menteri (Hal Ehwal Agama) Datuk Idris Ahmad, Menteri Besar Johor Datuk Onn Hafiz Ghazi dan Setiausaha Kerajaan Negeri Johor Tan Sri Dr Azmi Rohani.

Selepas dua tahun negara dilanda pandemik COVID-19, penganjuran majlis itu yang berlangsung selama enam hari mulai hari ini, menyaksikan seramai 110 orang mengambil bahagian dengan 29 menyertai Majlis Tilawah Al-Quran manakala 81 lagi menyertai Majlis Hafazan Al-Quran.

Kali terakhir Johor menjadi tuan rumah Majlis Tilawah Al-Quran ialah pada 2012 di Pusat Konvensyen Antarabangsa Persada Johor.–AlHijrah Online


WAKIL RAKYAT DITEGUR MEROKOK DI BANGUNAN PARLIMEN, PERLU TUNJUK CONTOH TERBAIK

KUALA LUMPUR: Tindakan sesetengah wakil rakyat yang merokok di dalam bangunan Parlimen yang merupakan kawasan larangan merokok, ditegur Ahli Parlimen Kota Melaka Khoo Poay Tiong di Dewan Rakyat hari ini.

Khoo, yang bangun bertanyakan soalan tambahan kepada Timbalan Menteri Kesihatan Lukanisman Awang Sauni berkata walaupun banyak usaha dan kempen dijalankan Kementerian Kesihatan berkaitan isu itu kepada orang awam, ironinya perbuatan itu turut dilakukan Ahli Parlimen di bangunan berkenaan.

“Sungguhpun Bangunan Parlimen kawasan larangan merokok, kita  lihat di bilik Whip, ramai juga yang merokok, saya rasa kita harus tunjuk contoh baik sebagai wakil rakyat.

“Jadi apakah pandangan Timbalan Menteri mengenai usaha yang kita harus lakukan terhadap perokok ini bagi memberi pendidikan bahawa kalau nak merokok pergilah ke luar, jangan menyusahkan orang lain,” katanya pada sesi soal jawab hari ini.

Teguran itu mendapat respons Lukanisman yang turut bersetuju dan berterima kasih atas pandangan dikemukakan Khoo dan menasihatkan mereka yang berada di kawasan Parlimen untuk berhenti merokok atau pergi ke ruang merokok jika ingin meneruskan perbuatan itu.

“Sekiranya ingin diteruskan, pergilah ke ruang merokok bersesuaian, jangan merokok di kawasan berdekatan dengan ruang pejabat dan ruang Parlimen,” katanya dan menambah, aduan boleh dibuat menerusi aplikasi WhatsApp 0108608949.

Terdahulu ketika menjawab soalan asal Datuk Dr Alias Razak (PN-Kuala Nerus), Lukanismam berkata susulan pewartaan larangan merokok di tempat makan di bawah Peraturan 11(1)(d) Peraturan-Peraturan Kawalan Hasil Tembakau 2004 pindaan 2018, KKM telah memulakan talian aduan bermula Januari 2019.

Bagi tempoh 2022, beliau berkata KKM telah menerima sebanyak 7,291 aduan membabitkan 5,030 premis tempat makan dengan 1,233 premis dengan aduan berulang.

Katanya pada tahun sama, sebanyak 201,265 premis kawasan larangan merokok telah diperiksa dan sebanyak 30,648 notis kesalahan merokok di tempat makan di bawah Peraturan 11(1)(d) telah dikeluarkan dengan nilai kompaun berjumlah RM 7.6 juta.

Sementara itu bagi tempoh 1 hingga 19 Jan lepas, KKM telah menerima sebanyak 587 aduan membabitkan 545 premis tempat makan dengan 40 premis dengan aduan berulang.

“Bagi tempoh sama, sebanyak 5,213 premis kawasan larangan merokok telah diperiksa dan sebanyak 3,379 notis kesalahan merokok di tempat makan di bawah Peraturan 11(1)(d) telah dikeluarkan dengan nilai kompaun berjumlah RM 844,750,” katanya. –AlHijrah Online


CALON SPM SELAWAT BADAR SEBELUM MASUK DEWAN PEPERIKSAAN

KUANTAN: Selawat Badar secara beramai-ramai antara ikhtiar 49 calon Sijil Pelajaran Malaysia (SPM) dari Maahad Tahfiz Negeri Pahang (MTPN) Tanjung Lumpur, Kuantan, untuk mendapatkan ketenangan dan keyakinan diri sebelum menjawab kertas peperiksaan.

Pengurus Kanan Akademik Tahfiz Profesional MTPN, Nazahar Abdul Hamid berkata, bacaan selawat sebelum menjawab peperiksaan merupakan budaya di institusi pendidikan itu setiap tahun.

“Selawat badar ini adalah selawat yang memuji kebesaran Allah SWT di mana pelajar bersama untuk menaikkan semangat mereka dengan diketuai oleh ketua pelajar.

“InsyaAllah dengan doa kita memuji kebesaran Allah maka Allah SWT akan menurunkan pertolongan kepada anak anak murid kita. InsyaAllah,” katanya kepada AlHijrah Online.

Hari ini bermula SPM norma baharu dengan kesemua calon yang menduduki peperiksaan perlu mematuhi Prosedur Operasi Standard (SOP) dengan mengamalkan penjarakan fizikal dan memakai pelitup muka.

Di Pahang, jumlah calon SPM tahun ini seramai 20,765 orang. — AlHijrah Online


Singapura dakwa ILS tidak timbulkan risiko

KUALA LUMPUR  – Singapura mendakwa rancangan negara itu memperkenalkan Sistem Pendaratan Instrumen (ILS) untuk Lapangan Terbang Seletar tidak mendatangkan risiko keselamatan terhadap operasi di Pelabuhan Pasir Gudang, Johor, lapor The Straits Times semalam.

Akhbar itu melaporkan Menteri Pengangkutan Singapura Khaw Boon Wan menegaskan demikian sebagai reaksi  pada kenyataan rakan sejawatnya dari Malaysia, Anthony Loke yang dimuatkan dalam video berdurasi 90 saat di laman Facebooknya Selasa lalu.

Dalam catatan Facebook itu Loke meminta Singapura mengubah laluan penerbangan yang dipertikaikan untuk laluan masuk sebelah selatan ke lapangan terbang dan menarik balik pengumuman mengenai penyiaran tatacara ILS yang dijangka berkuat kuasa pada 3 Jan depan.

“Saya telah menonton video itu dan  merupakan video yang baik. Saya memuji pasukan yang menghasilkan video tersebut tetapi saya fikir video itu mengandungi beberapa ketidaktepatan,” Khaw dipetik sebagai berkata.

Khaw yang merujuk kepada komen Loke tentang kebimbangan keselamatan berkaitan sekatan ketinggian yang dicadangkan berkata,  “Itu bukan cara ILS berfungsi  kerana ILS ialah seperti auto pilot dalam pesawat, ia adalah alat untuk juruterbang. Juruterbang sentiasa boleh melakukan intervensi manual jika kebimbangan mengenai keselamatan memerlukannya. Juruterbang mengekalkan kawalan penuh sepanjang penerbangan. “

Tambah beliau,  perkara utama ialah jika ia adalah kebimbangan teknikal, dan melalui semangat muhibah beliau  yakin penyelesaian teknikal yang saling memuaskan dapat dicapai.

“Tetapi saya fikir situasinya seolah-olah menggunakan alasan teknikal ini untuk mencetuskan desakan untuk mengubahpengaturan ruang udara,” kata Khaw.

Rentetan isu ini bermula  pada 4 Disember  lalu apabila Loke  memberitahu Dewan Rakyat bahawa kerajaan telah memaklumkan kepada Singapura mengenai rancangan Malaysia untuk mengambil balik ruang udara yang diwakilkan di selatan Johor daripada republik itu secara berperingkat.

Peringkat pertama dijangka dilaksanakan menjelang akhir 2019 sementara peringkat seterusnya ialah pada 2023.

Khaw menegaskan bahawa pengaturan itu “telah berjalan dengan baik dengan memberi manfaat kepada semua pihak berkepentingan di rantau ini”, jadi beliau “benar-benar bingung” dengan pendirian Malaysia baru-baru ini.

Akhbar Singapura itu juga melaporkan bahawa sejak penggantungan penerbangan, Firefly meminta slot pendaratan sebelumnya di Lapangan Terbang Changi dikembalikan.

Khaw berkata, Firefly tahu bahawa  pihak berkuasa Singapura memindahkan penerbangan itu  ke Seletar dan pihak Firefly telah memeriksa Seletar.

“Mereka berpuas hati dengan Lapangan Terbang Seletar dan hasilnya, beberapa bulan lalu, mereka memohon slot di Seletar dan kami mengalu-alukan mereka di sana dan slot mereka di Changi telah dilepaskan dan diagihkan kepada syarikat penerbangan lain. “

Malaysia Airlines mengadakan 20 penerbangan turboprop setiap hari – ke dan dari Subang, Ipoh dan Kuantan – di LapanganTerbang Changi, sepatutnya memindahkan operasi ke Lapangan Terbang Seletar pada 1 Disember.


PANDU LAWAN ARUS DI LEBUHRAYA SENAI-DESARU, PEMANDU WANITA DITAHAN

JOHOR BAHRU: Seorang wanita ditahan petang semalam kerana terlibat dalam kes memandu kereta melawan arus di Lebuhraya Senai-Desaru (arah Desaru), berhampiran susur keluar Plaza Tol Cahaya Baru, Masai pada Khamis lepas, seperti video yang tular dalam laman sosial.

Ketua Polis Johor Datuk Ayob Khan Mydin Pitchay berkata, wanita berumur 46 tahun itu ditahan pada 6.30 petang, selepas hadir ke Bahagian Siasatan dan Penguatkuasaan Trafik (BSPT) Ibu Pejabat Polis Daerah Seri Alam.

“Jabatan Siasatan dan Penguatkuasaan Trafik (JSPT) Johor menerima rakaman video tular berdurasi 0.48 saat (rakaman kamera papan pemuka) pada kira-kira 12 tengah hari semalam, berkaitan sebuah kereta yang dipandu secara berbahaya dengan menyonsang arus di Lebuh Raya Senai-Desaru (arah Desaru), berhampiran susur keluar Plaza Tol Cahaya Baru.

“Bertindak atas maklumat, JSPT Johor berjaya mengenal pasti butiran kereta terbabit di mana kejadian tersebut dirakam orang awam dipercayai pada kira-kira 4.30 petang, 7 Jan lepas,” katanya menerusi kenyataan, hari ini.

Ayob Khan berkata wanita terbabit kini disiasat lanjut mengikut Seksyen 42 (1) Akta Pengangkutan Jalan 1987, yang memperuntukkan hukuman penjara sehingga lima tahun dan denda tidak kurang RM5,000 dan tidak melebihi RM15,000, serta hilang kelayakan lesen memandu tidak melebihi lima tahun, jika sabit kesalahan.

Menurutnya, pihaknya memandang serius perkara terbabit dan tidak akan berkompromi, sekali gus akan mengambil tindakan tegas terhadap mana-mana pihak yang sengaja melanggar undang-undang jalan raya.

“Polis Johor akan memastikan siasatan akan dijalankan dengan telus dan tindakan pertuduhan di mahkamah atas kecuaian suspek, yang mana dengan jelas boleh mendatangkan bahaya kepada pengguna jalan raya lain,” katanya dengan menambah pihaknya merakamkan terima kasih kepada orang awam yang menyalurkan maklumat bagi membantu polis mengesan wanita terbabit.—AlHijrah Online / BERNAMA


KELEMAHAN PENTADBIRAN PUNCA LETUPAN BEIRUT

Kuala Lumpur: Letupan kuat yang memusnahkan sebahagian Beirut menjadi titik tolak kepada kerajaan Lubnan untuk melakukan pembaharuan dalam pentadbiran negara dengan lebih serius dan cepat.

Profesor Jabatan Sejarah dan Tamadun Islam, Akademi Pengajian Islam Universiti Malaya (UM), Prof Dr Mohd Roslan Mohd Nor berkata, tadbir urus negara yang tidak cekap dilihat menjadi punca utama yang menyebabkan tragedi yang meragut ratusan nyawa.

“Apabila berlaku letupan, ia membuka ruang kepada masyarakat Lubnan untuk meminta supaya kerajaan melakukan perubahan serius daripada aspek ketelusan kerajaan.

“Urusan, sebagai contoh berkait bahan berbahaya di pelabuhan Lubnan tidak diurus dengan baik,” katanya kepada AlHijrah Online dalam satu temu bual eksklusif di ibu negara.

Ujarnya pembaharuan yang dilakukan oleh Perdana Menteri Hassan Diab sebelum ini dilihat agak tempang kerana masih gagal mengatasi amalan rasuah.

Memburukkan lagi keadaaan, tragedi letupan tersebut menyebabkan ekonomi negara itu bertambah tenat dan sangat memerlukan bantuan daripada negara luar.

Jelasnya beberapa negara seperti Arab Saudi, Perancis dan Amerika Syarikat telah menawarkan bantuan kewangan untuk membangunkan semula Beirut susulan letupan.

Namun negara berkenaan menuntut kerajaan diketuai Hassan Diab supaya lebih komited melakukan pembaharuan dalam kerajaan. — AlHijrah Online / Abdul Hakim Hassan


BELLA DEMAM, TIDAK DAPAT HADIR MAHKAMAH UNTUK PENGECAMAN

KUALA LUMPUR: Pengecaman remaja perempuan sindrom down berusia 13 tahun yang dikenali sebagai Bella oleh saksi pendakwaan kelima, Yasmin Nahar Mahmood hari ini ditangguhkan berikutan remaja itu demam.

Timbalan Pendakwa Raya Nor Azizah Mohamad memaklumkan perkara itu kepada pemberita ketika mahkamah berhenti berehat.

Menurut Nor Azizah, penjadualan semula akan dibuat untuk remaja itu hadir ke mahkamah pada tarikh yang akan dimaklumkan kemudian.

“Sepatutnya Bella dan beberapa penghuni Rumah Bonda hadir ke mahkamah hari ini, tetapi disebabkan Bella demam maka pengecaman ditangguhkan. Kita nak buat pengecaman sekali gus untuk memudahkan saksi, Bella dan penghuni-penghuni lain,” katanya.

Pada ketika ini mahkamah sedang mendengar perbicaraan kes pengasas Rumah Bonda Siti Bainun Ahd Razali, yang didakwa mengabai dan menganiaya remaja berkenaan.

Prosiding di hadapan Hakim Mahkamah Sesyen Izralizam Sanusi diteruskan dengan pemeriksaan semula oleh pihak pendakwaan terhadap penghuni rumah kebajikan itu Yasmin Nahar, 19.

Siti Bainun, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021. Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.–AlHijrah Online


SURAH AL-RAHMAN, AYAT 10 SURAH AL-KAHF DIPILIH UNTUK WORLD DAN MALAYSIA #QuranHour PADA TAHUN INI

SURAH al-Rahman dan ayat ke-10 dalam Surah al-Kahf bakal diangkat pada program World #QuranHour yang dijadualkan berlangsung pada 20 Ramadan 1441 Hijrah dan Malaysia #QuranHour pada 30 Ogos ini.

Menurut Ketua Pegawai Eksekutif Yayasan Warisan Ummah (WUIF), Marhaini Yusoff, surah dan ayat yang terpilih itu menunjukkan nilai kesantunan termasuk sifat lemah lembut, berbuat baik, belas kasihan dan berhemah.

Ujar beliau, ia selari dengan kempen Uninstall Hatred, Reboot Malaysia & Global Politeness yang membawa misi al-Rahmah dengan objektif membuang segala kebencian dan mengembalikan semula keharmonian dalam diri, keluarga, komuniti negara serta dunia.

“Keadaan masyarakat pada hari ini sangat mencabar sehingga hilang kepercayaan antara satu sama lain. Kita ingin ‘meng-Qurankan’ bangsa dan mengikhlaskan ummah dengan berinteraksi dengan al-Quran melalui pendekatan baca, faham dan amal.

“Apabila kita bercakap mengenai al-Quran, ia tidak terlepas dengan merujuk kepada hadis,” katanya ketika berkunjung ke Universiti Islam Antarabangsa Malaysia (UIAM), Gombak, Selangor baru-baru ini.

Ketika sesi kunjungan tersebut, Marhaini turut berkongsi misi kempen Uninstall Hatred, Reboot Malaysia & Global Harmony dengan Dekan Kulliyyah Ilmu Pengetahuan Berteraskan Wahyu dan Sains Kemanusiaan UIAM, Prof Madya Dr Shukran Abdul Rahman dan Timbalan Dekannya, Prof Madya Dr Haslina Ibrahim.

Pertemuan tersebut turut membawa harapan pihak WUIF untuk bekerjasama dengan UIAM sebagai pusat ilmu bagi melahirkan golongan pentadabbur.

Sementara itu, Shukran yang juga pensyarah di Jabatan Psikologi menyambut baik kempen berkenaan. Pada masa sama, beliau turut memperkenalkan buku Rahmatan Lil ‘Alamin: Dalam Konteks Masyarakat Kontemporari yang telah dilancarkan pada 18 September 2019.

“Inisiatif tersebut penting untuk memberi pemahaman mengenai keperluan mengamalkan sifat rahmah sesama kita yang berbilang budaya, agama dan latar belakang.

“Ini juga selari dengan tema #QuranHour bertajuk Dunia Berbudi dan Penyayang dalam membina potensi diri yang berlandaskan sistem operasi dan kerangka fikir al-Quran,” jelas beliau.

Ujar Shukran itu lagi, dunia perlu didiami oleh manusia yang mempunyai perasaan dan hubungan muhibbah. Sifat itu katanya, penting untuk mewujudkan keharmonian dalam masyarakat dan merapatkan perpaduan sesama individu.

“Pelbagai salah faham dan tafsiran yang menyimpang tentang konsep Rahmatan Lil ‘Alamin . Oleh itu, UIAM dengan kerjasama MAIWP telah menganjurkan Seminar Antarabangsa Rahmatan Lil ‘Alamin pada 19 September 2019, selain pelancaran buku Rahmatan Lil ‘Alamin: Dalam Konteks Masyarakat Kontemporari,” katanya.

Buku berkenaan merupakan projek penulisan sekumpulan penulis daripada ahli akademik UIAM, Universiti Sains Malaysia, Universiti Malaya, Universiti Sains Islam Malaysia, Universiti Kebangsaan Malaysia, Kolej Profesional Baitulmal, Universiti Putra Malaysia, Universiti Malaysia Perlis dan Universiti Pertahanan Nasional Malaysia.

Dalam pada itu, rakyat Malaysia diajak untuk menjayakan hari #MalaysiaHarmoni dengan menghidupkan kempen Uninstall Kebencian, Reboot #MalaysiaHarmoni pada 13 Mei ini.

Seruan itu dibuat oleh Penerbit Sinar Harian, Datuk Dr Hussamuddin Yaacub semalam menerusi surat terbuka untuk mengerakkan kempen berkenaan.

Jelas Hussamuddin, kempen itu perlu diterajui daripada rakyat untuk rakyat pelbagai kaum, agama dan pelbagai warna kulit, bersatu tanpa warna, berusaha memulihkan moral dan karakter negara bangsa berasaskan nilai bermula dengan diri kita sendiri, keluarga dan juga komuniti. — SINAR HARIAN


SESI PERSEKOLAHAN 2024/2025 BERMULA MAC 2024

PUTRAJAYA: Sesi persekolahan 2024/2025 akan bermula pada Mac 2024 manakala sesi 2025 pada Februari 2025, demikian menurut Kementerian Pendidikan (KPM).

KPM dalam kenyataan hari ini memaklumkan ia adalah untuk mengembalikan sesi persekolahan 2026 kepada Januari seperti sebelum ini.

Sehubungan itu, KPM berkata penjajaran kepada jadual peperiksaan awam akan dilakukan agar selari dengan perubahan kalendar akademik persekolahan yang akan dilaksanakan.

“Penelitian untuk kembalikan sesi persekolahan kepada Januari melihat kepada kesesuaian penyediaan kalendar akademik untuk tahun seterusnya bagi memastikan pengajaran dan pembelajaran dapat dilaksanakan secara optimum,” katanya.

KPM berkata pertimbangan itu adalah berdasarkan Peraturan-Peraturan Pendidikan (Penggal, Hari dan Cuti Sekolah) 1998 yang menetapkan bahawa jumlah hari persekolahan dalam kalendar akademik hendaklah tidak kurang daripada 190 hari.

Menteri Pendidikan Fadhlina Sidek memaklumkan Dewan Rakyat semalam bahawa sesi persekolahan akan kembali dimulakan pada Januari 2026.–AlHijrah Online


KERAP MAKAN KENTANG GORENG POTENSI MATI AWAL – KKM

KUALA LUMPUR: Kentang goreng yang dijual di restoran dan kedai makanan segera dilaporkan mempunyai lemak dan garam yang tinggi.

Menurut laman Twitter rasmi Kementerian Kesihatan Malaysia (KKM), lebihan lemak dan garam akan memberi kesan yang buruk kepada jantung individu.

“Satu kajian mendapati mereka yang makan kentang goreng dua atau tiga kali seminggu lebih berpotensi untuk meninggal dunia lebih awal.” kata KKM.

Ciapan Twitter KKM memaklumkan sekiranya individu teringin untuk menikmati juadah tersebut, disarankan untuk ambil dalam kuantiti yang kecil.

“Lebih baik jika anda buat sendiri kentang goreng yang dibakar menggunakan ketuhar dan minyak zaitun yang baik untuk jantung.” kata KKM.

KKM juga menyarankan penggunaan ubi keledek dalam penyediaan kentang goreng. — AlHjirah Online / Zaim Zamani


KONFLIK PALESTIN: ERDOGAN TEMPELAK NEGARA-NEGARA BERDIAM DIRI

ISTANBUL: Presiden Turki, Recep Tayyip Erdogan menempelak negara-negara di dunia yang tidak sensitif dengan kekejaman berterusan Zionis terhadap Palestin, malah hanya sekadar berdiam diri.

Dalam ucapannya, Erdogan mengecam tindakan negara-negara berkenaan yang disifatkan hanya menjaga kepentingan politik semata-mata.

“Kita dukacita kerana masyarakat antarabangsa seolah-olah tidak sensitif dengan apa yang berlaku (termasuklah) mereka yang ‘mendiamkan diri’ semata-mata kerana menjaga kepentingan politik sendiri.”

Memetik ucapannya yang disiarkan di laman Facebook TRT World, Erdogan menegaskan, negara-negara berkenaan hanya berpeluk tubuh atau sebenarnya menyokong tindakan kejam rejim Zionis ke atas rakyat Palestin, khususnya di Baitulmaqdis dan Gaza.

Beliau mengingatkan, satu hari nanti, siapa tahu mungkin negara-negara berkenaan juga akan berdepan nasib sama sebagai mana Palestin, dan memerlukan bantuan dunia.

“Anda semua kena beringat, satu hari nanti anda juga mungkin berdepan nasib sama (ditindas dan dijajah).”

Erdogan dalam pada itu mahu Majlis Keselamatan Pertubuhan Bangsa-Bangsa Bersatu (PBB) mengembalikan kestabilan di rantau Asia Barat.

Petubuhan Kerjasama Negara-Negara Islam (OIC) juga, menurut Erdogan, jika tidak memainkan peranan konkrit untuk matlamat yang sama, juga dilihat seakan-akan menafikan hak kewujudan Palestin.

Sementara itu, Erdogan menyatakan komitmen Turki untuk mengembalikan keamanan di wilayah bergolak itu dan akan mengambil langkah sewajarnya bagi tujuan itu.

Malah Erdogan juga telah menghubungi beberapa pemimpin dunia dan mendesak supaya dunia menghantar tentera pertahanan antarabangsa ke Palestin bagi melindungi rakyat negara itu yang dianiaya dengan kejam. -Alhijrah Online / Ardi Herman Mohd Mardzi


PM ARAH NACCOL CERAKIN SELURUH IMPLIKASI SUBSIDI DALAM TEMPOH DUA MINGGU

PUTRAJAYA: Perdana Menteri Datuk Seri Anwar Ibrahim hari ini mengarahkan Majlis Tindakan Sara Hidup Negara (NACCOL) untuk mencerakin dan menelusuri implikasi subsidi dalam tempoh dua minggu.

Beliau berkata subsidi yang ditanggung kerajaan pada masa ini antaranya subsidi elektrik, dinikmati semua golongan walaupun ia sebenarnya bertujuan untuk membantu golongan rakyat miskin.

“Saya tidak ada masalah dengan subsidi bagi rakyat terutama yang susah, tetapi dalam perbincangan kita, subsidi ini harus bersasar,” katanya dalam sidang media selepas mempengerusikan mesyuarat khas Majlis Tindakan Sara Hidup Negara di Perdana Putra, di sini hari ini.

“Saya berikan tempoh dua minggu untuk mencerakin dan menelusuri seluruh implikasi, dan bincang dengan sektor swasta, pelabur supaya mereka faham subsidi bertujuan untuk meringankan beban rakyat miskin, dan tentunya golongan kaya dan industri tidak harus mengambil manfaat.

“Maknanya subsidi untuk elektrik akan diteruskan. Bila saya sebut perkara ini saya tidak mahu ada kebimbangan subsidi untuk rakyat, tetapi untuk golongan terkaya, industri besar …tidak harus memperoleh subsidi kerana ia menjadi beban kewangan yang besar kepada kerajaan,” tambahnya.

Anwar berkata dasar menyeluruh berkaitan isu subsidi itu akan diteliti selepas pembentukan Kabinet.

Mesyuarat khas Majlis Tindakan Sara Hidup Negara itu turut dihadiri Ketua Setiausaha Negara Tan Sri Mohd Zuki Ali dan Gabenor Bank Negara Tan Sri Nor Shamsiah Mohd Yunus serta ketua-ketua setiausaha kementerian.

Perdana Menteri pada hari pertamanya bertugas di Perdana Putra pada Jumaat lepas berkata isu kos sara hidup menjadi keutamaan kerajaan perpaduan pimpinannya bagi mengurangkan beban dialami rakyat ketika ini.

Sementara itu Anwar berkata beliau telah meminta Kementerian Pertanian dan Industri Makanan melalui Lembaga Pemasaran Pertanian Persekutuan (Fama) untuk mengambil langkah bagi mengawal kos pengeluaran bekalan makanan seperti telur ayam.

“Saya juga ucapkan terima kasih kepada industri kerana nampaknya telah berjaya menyediakan telur ayam di pasaran dengan mencukupi,” katanya.–AlHijrah Online


DICULIK SERTA DISEKSA, FAWAZ KEMBALI KE PANGKUAN KELUARGA

DAMSYIK: Kanak-kanak lelaki warga Syria, Fawaz Al-Qutayfan, 6, yang dilaporkan diculik serta diseksa sejak tiga bulan lalu, telah dibebaskan.

Pihak berkuasa Deraa memaklumkan penculikan Fawaz yang mencetuskan kemarahan antarabangsa itu dilepaskan sebaik sahaja keluarganya membayar wang tebusan, bernilai AS$200,000 (RM838,300).

Difahamkan penculik membebaskan kanak-kanak lelaki itu selepas ibu bapanya hadir dengan membawa wang tebusan yang diperoleh selepas menjual tanah dan emas.

Namun, empat suspek kes tersebut berjaya ditahan polis tempatan dengan kerjasama Polis Antarabangsa (Interpol) hasil pemantauan nombor antarabangsa yang digunakan penculik untuk berkomunikasi dengan keluarga kanak-kanak itu.

Suspek ditahan di kampung Al Katibah di kawasan pedalaman Daraa selepas diserbu pihak berkuasa.

Sebelum ini tular di media sosial video kanak-kanak lelaki itu berseluar dalam, merayu kepada penculiknya supaya berhenti memukulnya.

Video itu mengundang rasa simpati masyarakat dunia hingga tercetus kempen solidariti #SaveFawaz. –AlHijrah Online


LAPAN BEKAS PEKERJA STESEN MINYAK BERDEPAN 45 PERTUDUHAN SALAH GUNA KAD INDEN PDRM

CHUKAI: Lapan bekas pembantu pam sebuah stesen minyak di daerah Kemaman mengaku tidak bersalah di Mahkamah Majistret di sini hari ini atas 45 pertuduhan menyalahgunakan kad inden milik Polis Diraja Malaysia (PDRM), lima tahun lepas.

Kad inden ialah kad elektronik yang digunakan untuk membuat transaksi bekalan bahan api kenderaan bagi ambulans, kereta jenazah, kereta peronda polis dan seumpamanya.

Mohamad Amirul Izzat Mohamad, Md Nazrul Khusairi Mohamad Ros, Muhamad Ikhwan Ruslan, Muhamad Aidil Mohd Kamal, Muhamad Khairi Fakhri Abd Karim, Khairul Fadhli Bahar, Abdullah Hassani Basri dan Iskandar Zulkarnain Adenan, yang berusia lingkungan 23 hingga 32 tahun, membuat pengakuan itu selepas pertuduhan terhadap mereka dibacakan di hadapan Majistret Tengku Eliana Tuan Kamaruzaman.

Mereka didakwa menggunakan kad inden yang bernilai di antara RM50 hingga RM830.05 itu pada Oktober hingga Disember 2017 mengikut Seksyen 403 Kanun Keseksaan yang membawa hukuman maksimum penjara lima tahun dan denda serta sebatan, jika sabit kesalahan.

Tengku Eliana membenarkan kesemua tertuduh diikat jamin antara RM5,500 hingga RM30,500 dengan seorang penjamin.

Pendakwaan dikendalikan Timbalan Pendakwa Raya Nur Azhani Azman manakala kesemua tertuduh diwakili peguam Nurul Farhana Shamsudin.–AlHijrah Online


ANGGOTA BOMBA MAUT DILANGGAR KERETA KETIKA PULANG BERTUGAS

ALOR GAJAH: Seorang anggota bomba maut ketika dalam perjalanan pulang ke rumahnya selepas tamat bertugas apabila motor yang ditungganginya dilanggar kenderaan pelbagai guna (MPV) di Jalan Hutan Simpan, Masjid Tanah di sini pagi tadi.

Ketua Polis Daerah Alor Gajah Supt Arshad Abu berkata dalam kejadian kira-kira pukul 8.20 pagi itu, mangsa Muhammad Hafize Muhamad Sabri, 25, cedera di kepala dan anggota badan dan disahkan meninggal dunia di tempat kejadian.

“Siasatan di tempat kejadian mendapati kereta jenis Nissan Grand Livina dipandu seorang lelaki berusia 37 tahun dari arah Melaka menghala ke Masjid Tanah, manakala mangsa yang membawa motor jenis Yamaha Y15ZR pula dari arah Masjid Tanah menuju ke Melaka.

“Kemalangan dipercayai berpunca selepas pemandu itu hilang kawalan dan telah masuk ke laluan bertentangan sebelum melanggar mangsa yang dalam perjalanan pulang ke rumahnya di Taman Pulau Gadong, selepas tamat tugas di Balai Bomba Masjid Tanah,” katanya dalam satu kenyataan di sini hari ini.

Arshad berkata anggota bomba terbabit yang sudah bertunang dijangka berkahwin tahun depan.

“Mayat mangsa telah dibawa ke Forensik Hospital Alor Gajah untuk proses bedah siasat dan kes disiasat di bawah Seksyen 41(1) Akta Pengangkutan Jalan Raya (APJ) 1987,” katanya.–AlHijrah Online


CRS: KPDNHEP AKAN PANTAU PENJUALAN DALAM TALIAN AGAR IKUT PIAWAIAN

BUKIT MERTAJAM: Kementerian Perdagangan Dalam Negeri dan Hal Ehwal Pengguna (KPDNHEP) akan memantau dengan teliti penjualan kerusi keselamatan kanak-kanak (CRS) yang meluas secara dalam talian ketika ini, bagi memastikan kerusi itu benar-benar mematuhi ciri-ciri piawaian yang ditetapkan.

Menterinya, Datuk Seri Saifuddin Nasution Ismail berkata pihak kementerian mempunyai tanggungjawab bagi memastikan pelbagai aspek mengenai kerusi itu dipatuhi supaya tidak timbul isu atau aduan mengenai barangan tiruan atau palsu dan tidak selamat, dijual kepada orang ramai.

“Garis panduan mengenai ciri-ciri kerusi keselamatan kanak-kanak itu telah pun dikeluarkan oleh Institut Penyelidikan Keselamatan Jalan Raya Malaysia (MIROS) tahun ini, dan apabila penggunaan kerusi CRS itu berkuatkuasa tahun depan, pihak kementerian akan terus melaksanakan tugas-tugas penguatkuasaan yang berkaitan dengan pematuhan ciri-ciri yang ditetapkan MIROS, standard keselamatan produk, cap dagangan sama ada palsu atau tulen dan sebagainya.

“Jika peniaga itu membuat pengiklanan, kita akan pastikan apa yang diiklan dan dijual itu betul-betul ada pada produk itu,” katanya kepada pemberita ketika mengulas laporan sebuah akhbar berbahasa Melayu yang melaporkan kerusi berkenaan boleh didapati pada harga serendah RM18 hingga RM39.90 tiap satu, menerusi pembelian secara dalam talian.

Beliau berkata demikian ketika ditemui selepas menyempurnakan majlis Penyampaian Sumbangan Peralatan Dan Pakaian Sekolah Kepada 150 Murid-murid dari keluarga B40 dari Kawasan Parlimen Kulim-Bandar Baharu di pasaraya Econsave di sini hari ini.

Mengulas lanjut, Saifuddin berkata kementerian boleh menggunakan peruntukan-peruntukan di bawah akta seperti Akta Perlindungan Pengguna 1999, Akta Perihal Dagangan 2011, bagi membendung penularan penjualan CRS yang tidak menepati piawaian ditetapkan.

Pada 23 Okt lepas, Timbalan Perdana Menteri Datuk Seri Dr Wan Azizah Wan Ismail mengumumkan bahawa penggunaan kerusi keselamatan kanak-kanak di dalam kenderaan persendirian akan diwajibkan mulai 1 Jan tahun depan.

Sementara itu, terdahulu Saifuddin memuji langkah yang diambil oleh pasaraya Econsave yang menawarkan barangan pada harga sangat murah.

“Berdasarkan tinjauan saya di banyak pasaraya, setakat ini pasaraya ini (Econsave) menawarkan harga paling murah iaitu bawang merah hanya RM1.99 sekilogram, ayam seekor hanya RM1 dan ada ayam yang dijual dengan hanya RM3.99 sekilogram.. sangat murah, jadi pengguna boleh membuat pilihan bijak semasa hendak membeli barangan keperluan,” katanya. — BERNAMA


PEKEBUN TERLEPAS HUKUMAN MATI

KUALA TERENGGANU: Seorang pekebun pisang berusia 40 tahun terlepas hukuman gantung sampai mati selepas Mahkamah Tinggi Kuala Terengganu meminda tuduhan yang dikenakan terhadapnya dua tahun lalu.

Hakim, Datuk Abdul Wahab Mohamed meminda tuduhan terhadap Ismail Mohd Don kepada membunuh tanpa niat di bawah Seksyen 304 (A) Kanun Keseksaan selepas meneliti bukti dan hujah kedua-dua pihak.

Mahkamah seterusnya menjatuhkan hukuman penjara selama 14 tahun terhadap tertuduh bermula dari tarikh tangkap pada 3 Disember 2018.

Menurut pertuduhan, Ismail didakwa telah melakukan perbuatan bunuh dengan menyebabkan kematian terhadap Salahuddin Ismail, 48, di Kampung Tebakang Bukit Payong pada 3 Disember 2018 antara jam 3.15 petang hingga 3.45 petang.

Sebelum itu, Salahuddin bersama seorang lagi lelaki dikatakan telah memasuki kebun tertuduh dan mencuri pisang yang diusahakan sejak 9 bulan.

Berang pisangnya dicuri, tertuduh hilang pertimbangan dan bertindak memukul belakang kepala mangsa dengan sebatang besi sebanyak satu kali sebelum mangsa rebah dan meninggal dunia.

Orang Kena Tuduh (OKT) juga turut menghempuk kepala mangsa beberapa kali dengan tandan pisang yang dicuri.

Dalam pertuduhan dua tahun lalu, OKT telah dituduh membunuh di bawah Seksyen 302 Kanun Keseksaan yang memperuntukkan hukuman gantung sampai mati.

Pendakwaan dikendalikan Timbalan Pendakwa Raya, Amer Abu Bakar Abdullah sementara tertuduh diwakili peguam, Hayat Muhamad. — AlHijrah Online


USAHA TUNTUT SABAH: FILIPINA BUKA SEMULA JABATAN KHAS

MANILA: Masih enggan mengalah, Kementerian Luar Filipina mahu jabatan khas menggerakkan usaha menuntut hak dan merebut semula Sabah daripada Malaysia dibuka semula.

Perkara itu diumumkan Setiausaha Hal Ehwal Luar Filipina, Teodoro Locsin Jr, menerusi ciapan Twitter beliau semalam.

“Jabatan ini akan dihidupkan semula, khas bagi meneliti mengapa usaha merebut semula Sabah masih belum selesai termasuk sama ada mahu menghidupkannya atau beri nafas baru.”

Locsin, Julai lalu mencetuskan kontroversi dengan menyatakan bahawa Sabah ‘bukan berada dalam Malaysia’.

Filipina sudah lama mengemukakan tuntutan terhadap Sabah berdasarkan dakwaan sejarah pemilikan wilayah itu oleh Sultan Sulu, yang sebelum ini dikenali sebagai Borneo Utara.

Malaysia sebaliknya menegaskan lebih awal, tidak mengiktiraf dan tidak akan memenuhi tuntutan mana-mana pihak terhadap Sabah, yang secara rasmi menjadi sebahagian daripadanya ketika pembentukan Malaysia pada 1963.

Misi tetap Malaysia ke Pertubuhan Bangsa-Bangsa Bersatu (PBB), Jumaat lalu menyerahkan nota kepada badan dunia itu menegaskan bahawa ia tidak pernah mengiktiraf tuntutan Filipina terhadap Sabah.

Perdana Menteri Malaysia, Tan Sri Muhyiddin Yassin, ketika melawat Sabah Sabtu lepas berkata, negeri dengan jolokan ‘Di Bawah Bayu’ itu adalah sebahagian daripada Malaysia dan kerajaan persekutuan menolak sepenuhnya tuntutan Filipina terhadap negeri itu.

“Kami tidak akan pernah mengakui tuntutan ini. Sabah akan kekal di Malaysia.”

Muhyiddin juga berkata, kerajaan pusat akan terus melindungi Sabah daripada sebarang bentuk pencerobohan dan pendatang haram. — AlHijrah Online


PESAKIT TERIMA BANTUAN JKM TIDAK PERLU BAYAR PEMBEDAHAN KATARAK: TPM

PUTRAJAYA : Pesakit yang menerima bantuan Jabatan Kebajikan Malaysia (JKM) dikecualikan daripada membuat sebarang pembayaran untuk pembedahan katarak, kata Timbalan Perdana Menteri Datuk Seri Dr Wan Azizah Wan Ismail.Beliau berkata di bawah Skim Peduli Kesihatan untuk Kumpulan B40 (PeKa B40) pula, lensa untuk pembedahan katarak adalah percuma, manakala kos pembedahan yang terlibat sangat minimum iaitu RM103.Ketika melancarkan sambutan Hari Penglihatan Sedunia Peringkat Kebangsaan 2019 di sini hari ini, Dr Wan Azizah yang juga pakar oftalmologi berkata kesedaran di kalangan orang ramai untuk mendapatkan rawatan yang bersesuaian sekiranya mempunyai masalah penglihatan perlu ditanamkan.

“Stigma negatif mengenai pembedahan mata harus diatasi supaya pesakit  mendapat rawatan yang sepatutnya secepat mungkin untuk mengelakkan  keadaan mata menjadi semakin teruk disebabkan takut untuk menjalani  pembedahan,” katanya.

Menurutnya,
 penyebab utama kebutaan di kalangan rakyat Malaysia adalah katarak pada
 58 peratus, retinopati diabetik pada 10 peratus dan glaukoma tujuh
peratus.

Sementara
 itu, Dr Wan Azizah berkata program ‘Cataract Finder’ yang dijalankan di
 Rumah Seri Kenangan pada 16 Julai lepas telah merujuk 21 penghuni
institusi warga emas itu untuk mendapatkan pemeriksaan dan rawatan
lanjut di hospital.

Daripada
 jumlah itu, seramai 18 orang didapati menghadapi masalah katarak dan
akan menjalani pembedahan dalam waktu yang terdekat, katanya yang juga
Menteri Pembangunan Wanita, Keluarga dan Masyarakat.

‘Cataract
 Finder’ adalah program yang melibatkan petugas kesihatan melatih orang
awam yang terdiri daripada pengamal optometri swasta, pakar optik, ahli
farmasi komuniti dan petugas-petugas institusi tentang teknik-teknik
asas mengesan masalah penglihatan.

Semasa
 menggesa program Cataract Finder itu diperluaskan ke lebih banyak
institusi dan pusat jagaan warga emas, Dr Wan Azizah turut mencadangkan
supaya program kesedaran mengenai kesihatan mata dilaksanakan di
institusi dan pusat jagaan kanak-kanak bagi menerapkan kesedaran
penjagaan mata sejak kecil.

Dalam
 sidang media kemudiannya, Dr Wan Azizah berkata Universiti Kebangsaan
Malaysia (UKM) dan Kementerian Kesihatan Malaysia (KKM) akan menjalankan
 kajian mengenai kesan aktiviti bermain gajet dan bersukan ke atas
peningkatan kes myopia (rabun jauh) di kalangan kanak-kanak bawah 12
tahun pada tahun depan.

“Kajian
 itu bertujuan untuk melihat ada atau tidak perbezaan refrective error
atau masalah rabun penglihatan dalam kalangan kanak-kanak dari aktiviti
dalam dan luar rumah,” katanya, yang menjelaskan aktiviti dalam rumah
merujuk kepada bermain gajet manakala aktiviti luar rumah ialah
bersukan.

Beliau menasihatkan ibu bapa supaya mengehadkan masa penggunaan gajet anak-anak kepada kurang dua jam sehari.

“Bahaya  kalau banyak sangat (tengok) skrin untuk kanak-kanak. Retina paling  sensitif, kalau retina rosak, tiadalah penglihatan,” katanya. –BERNAMA


JOKOWI ADAKAN LAWATAN KERJA DUA HARI KE MALAYSIA BERMULA HARI INI

PUTRAJAYA: Presiden Indonesia Joko Widodo akan mengadakan lawatan kerja dua hari ke Malaysia mulai Rabu, yang disifatkan sangat signifikan dalam usaha untuk mengukuhkan lagi hubungan erat yang telah lama terjalin antara kedua-dua negara.

Semasa lawatan itu, Joko Widodo, lebih dikenali sebagai Jokowi, dijadual mengadakan pertemuan dengan Perdana Menteri Datuk Seri Anwar Ibrahim bagi menilai kemajuan bidang kerjasama dan membincangkan isu-isu dua hala yang tertunggak.

“Perdana Menteri dan Presiden juga dijangka akan bertukar-tukar pandangan berkenaan perkembangan isu-isu serantau dan global termasuklah pengukuhan ASEAN pasca 2025.

“Selain itu, kedua-dua pemimpin juga akan menyaksikan pertukaran beberapa perjanjian yang akan ditandatangani oleh wakil-wakil kementerian dan agensi berkaitan dari kedua-dua negara,” menurut kenyataan Kementerian Luar (Wisma Putra).

Presiden akan diiringi isteri, Iriana Joko Widodo, Menteri Kabinet dan pegawai kanan kerajaan Indonesia.

Menurut kenyataan itu, Jokowi turut dijadual menghadiri majlis santapan petang bersama Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara.

Pada tahun 2022, Indonesia merupakan rakan dagangan keenam terbesar Malaysia dan kedua terbesar ASEAN dengan jumlah dagangan sebanyak RM130.14 bilion (US$29.55 bilion), peningkatan sebanyak 36.5 peratus berbanding RM95.31 bilion (US$22.98 bilion) pada 2021. — AlHijrah Online


PUSAT BELI BELAH MID VALLEY TERBAKAR

KUALA LUMPUR: Sebuah pusat beli belah di ibu negara, Mid Valley, dilaporkan terbakar pagi tadi.

Difahamkan kejadian berlaku kira-kira jam 10 pagi.

Pusat Gerakan Operasi Jabatan Bomba dan Penyelamat (JBPM) Kuala Lumpur dalam kenyataannya berkata, pihaknya menerima panggilan kecemasan kira-kira jam 10:32 pagi sebelum mengerahkan anggota ke lokasi kejadian.

“Setibanya di lokasi kejadian, didapati berlaku kebakaran melibatkan pencawang masuk utama ke bilik transformer Tenaga Nasional Berhad (TNB) di Mid Valley berkeluasan 40×40 kaki persegi terbakar 70 peratus.

“Anggota melakukan pemadaman menggunakan kaedah offensive dan defensive bagi mengawal serta memadam kebakaran,” katanya dalam satu kenyataan hari ini.

Tambahnya, kebakaran berjaya dikawal daripada merebak dan padam sepenuhnya kira-kira jam 12.44 tengahari selain tiada mangsa terlibat dalam kejadian dan punca kebakaran masih dalam siasatan.

Tular beberapa gambar dan video menunjukkan kebakaran yang berlaku di pusat beli belah itu.—AlHijrah Online


SANUSI UTUS WARKAH KEPADA SULTAN SELANGOR, PERJELAS MAKSUD UCAPAN

KUALA LUMPUR: Menteri Besar Kedah Datuk Seri Muhammad Sanusi Md Nor telah mengutuskan warkah kepada Sultan Sharafuddin Idris Shah berhubung dakwan beliau mempertikaikan kewibawaan Institusi Kesultanan Selangor dalam pemilihan Menteri Besar Selangor.

Menurut Muhammad Sanusi, warkahnya itu didahului dengan merafak sembah memohon ampun dan maaf berharap tidak timbul kemurkaan baginda.

“Saya sudah mengutuskan warkah ke hadapan Duli Yang Maha Mulia (DYMM) Tuanku Sultan Selangor untuk menjelaskan konteks, maksud sebenar dan medan yang tercangkup daripada ucapan yang sengaja diputar belit itu.

“Warkah saya itu didahului dengan merafak sembah memohon ampun dan maaf kepada Tuanku Sultan Selangor seraya berharap tidaklah timbul kemurkaan Baginda Tuanku Sultan bersabit isu-isu yang sengaja dibangkitkan daripada ucapan itu,” katanya dalam satu hantaran di Facebooknya, awal pagi tadi.

Muhammad Sanusi berkata, beliau dimaklumkan oleh Pegawai Istana Selangor bahawa Sultan Selangor memperkenan untuk menerima serta membaca warkah yang diutuskannya semalam.

Bagaimanapun, beliau tidak memuat naik warkah tersebut bagi memelihara kemuliaan Sultan Selangor selain menjaga adat dan adab berurusan dengan Istana.

“Berkaitan itu juga, saya sudah memberi keterangan kepada pegawai penyiasat Polis Diraja Malaysia (PDRM) dari Bukit Aman pada jam 2 pagi semalam untuk melengkapkan siasatan ke atas laporan-laporan yang dibuat oleh Angkatan Muda Keadilan (AMK) Parti Keadilan Rakyat (PKR) dan lain-lain.

“Demikianlah adanya untuk makluman semua yang berminat dalam isu ini. Air nan sengaja dikeruhkan moleklah dibiarkan jernih supaya terlihat kilas ikannya. Menangguklah di ketika itu,” katanya.

Sebelum ini tular ucapan Muhammad Sanusi yang didakwa yang menyentuh mengenai perkenan Sultan Selangor berhubung pelantikan Menteri Besar Selangor.

Polis Diraja Malaysia (PDRM) telah membuka kertas siasatan terhadap Muhammad Sanusi berhubung kenyataannya yang didakwa menyentuh isu 3R (agama, kaum dan raja).—AlHijrah Online


WARGA EMAS MAUT TERTIMBUS RUNTUHAN PENAHAN TEBING DI WISMA YPR

KUALA LUMPUR: Seorang Pengawal Keselamatan yang juga warga emas maut selepas tertimbus tanah akibat runtuhan penahan tebing di Wisma YPR, Jalan Syed Putra, di sini awal pagi tadi.

Penguasa Kanan Jabatan Bomba dan Penyelamat Kuala Lumpur Mohd Rizuan Razali berkata lelaki berusia 73 tahun itu disahkan meninggal dunia di lokasi kejadian oleh petugas kesihatan.

Beliau berkata ketika kejadian mangsa sedang bertugas dan berada di dalam pondok pengawal.

Menurutnya, sebelum kejadian berlaku, terdapat bongkah batu yang jatuh berhampiran pondok pengawal keselamatan itu, pada 8 malam, semalam.

“Difahamkan, pengawal keselamatan berkenaan hendak membuat laporan berhubung bongkah batu yang jatuh itu namun tidak sempat.

“Bomba menerima panggilan kecemasan pada 12.53 tengah malam tadi dan tiba di lokasi kejadian pada 1.05 pagi,“ katanya ketika ditemui pemberita di lokasi kejadian hari ini.

Mohd Rizuan berkata seramai 41 anggota bomba dikerahkan ke lokasi kejadian melibatkan Balai Bomba dan Penyelamat (BBP) Hang Tuah dan BBP Seputeh bagi operasi mencari dan menyelamat.

Beliau berkata mangsa berjaya dikeluarkan pada kira-kira 6.30 pagi ini dan dibawa ke Hospital Kuala Lumpur untuk dibedah siasat.

“Setakat ini hanya seorang mangsa yang terlibat manakala lokasi runtuhan diserahkan kepada pihak pengurusan (Wisma YPR),” katanya. — AlHijrah Online


RIBUAN RAKYAT SERTAI HIMPUNAN SOLIDARITI PALESTIN DI DATARAN MERDEKA

KUALA LUMPUR: Dataran Merdeka di sini menjadi saksi solidariti rakyat Malaysia daripada pelbagai latar belakang, bangsa dan agama yang berhimpun bagi menunjukkan sokongan tidak berbelah bahagi terhadap perjuangan rakyat Palestin.

Perhimpunan aman ‘Freedom for Palestine’ yang dianjurkan Viva Palestina Malaysia (VPM) dan MyCARE itu turut disertai rakyat dari negara lain seperti Syria, Tunisia, Mesir, Sepanyol, Libya dan Pakistan, yang memenuhi padang seawal 10 pagi.

Ribuan peserta yang hadir, antaranya memakai mafela dengan motif Palestin, membawa plakad dan mengibarkan bendera negara berkenaan, melaungkan ‘Palestin’ dan ‘Israel shame of you’ bagi mengecam tindakan kejam rejim zionis.

Turut hadir ialah Menteri Komunikasi dan Digital Fahmi Fadzil, Naib Presiden Parti Keadilan Rakyat (PKR) Nurul Izzah Anwar, Pengerusi VPM Datuk Dr Musa Mohd Nordin, Pengerusi Gabungan Bertindak Malaysia Stanley Yong dan Penasihat MyCARE Dr Hafidzi Md Noor.

Nurul Izzah dalam sidang media berkata perhimpunan solidariti yang diadakan hari ini penting dalam usaha membawa suara rakyat Malaysia mengenai hak-hak kemanusiaan rakyat Palestin di mata dunia.

“Kita mesti menolak Israel, kita mesti menamatkan dana Israel kerana mereka tidak akan dapat lakukan perkara ini tanpa sokongan dari Amerika Syarikat, dan kita mesti mempertahankan Palestin,” katanya.

Sementara itu, kakitangan swasta Cynthia Ng, 34, berkata usaha membuka sempadan Gaza bagi membawa masuk bantuan kemanusiaan perlu dipercepatkan berikutan keadaan rakyat Palestin kini dilihat ‘semakin tenat’.

“Tiada guna apabila setiap negara telah memberikan bantuan keperluan kepada rakyat Palestin tetapi pihak berkuasa melarang kita daripada menghantarnya (berikutan sekatan sempadan). Keadaan ini amat melampau.

“Saya juga amat berbangga melihat seluruh rakyat Malaysia bersatu walaupun berbeza agama dan bangsa. Ini cara kita tunjuk bagaimana kita bersatu bagi tujuan yang sama, iaitu membebaskan rakyat Palestin daripada krisis tidak berperikemanusiaan ini,” katanya kepada Bernama.

Warga Sepanyol, Izaro Iriate, 27, yang berkhidmat di ibu negara lebih lima tahun sebagai pengurus di sebuah syarikat swasta berkata penyertaannya dalam perhimpunan itu bagi menyatakan sokongan penuh terhadap Palestin.

“Barat telah menyatakan bahawa Israel berhak mempertahankan diri, tetapi saya fikir rakyat yang perlu mempertahankan tanah air mereka adalah Palestin dan mereka telah melakukannya selama 75 tahun sejak tanah mereka dirampas dan hidup menderita,” katanya.

Rakyat Libya, Moayed Nabil Althabet, 25, pula kagum melihat sokongan jitu rakyat Malaysia terhadap perjuangan Palestin.

“Sungguh mengagumkan tinggal di negara yang menegakkan kebenaran dan boleh bebas dan bercakap apa saja yang mahu dikatakan, asas kepada kebebasan bersuara, saya gembira rakyat Palestin mendapat banyak suara terutama dalam kes serangan ketika ini,” katanya yang berkhidmat sebagai pemasar digital.

Sementara itu, Ketua Polis Daerah Dang Wangi ACP Noor Dellhan Yahaya ketika dihubungi Bernama berkata perhimpunan itu berlangsung dengan aman dan pihaknya turut menerima makluman mengenainya mengikut Akta Perhimpunan Aman 2012.

Pertempuran terkini di Palestin yang melibatkan Hamas iaitu pihak berkuasa di Gaza dan rejim Israel sejak 7 Okt mengakibatkan kehilangan ribuan nyawa kedua-dua belah pihak.–AlHijrah Online


SEMENANJUNG GAZA: 47 MASJID MUSNAH, 3 GEREJA ROSAK AKIBAT PENGEBOMAN ISRAEL

GAZA CITY: Serangan berterusan Israel ke atas Semenanjung Gaza sejak 7 Okt lalu mengakibatkan kemusnahan 47 buah masjid manakala tiga gereja rosak, kata pejabat media kerajaan tempatan pada Ahad, lapor Agensi Anadolu.

“Pengeboman Israel juga merosakkan sebanyak 203 buah sekolah dan 80 bangunan kerajaan di Semenanjung Gaza,” kata pengarah pejabat media, Salama Maarouf dalam sidang media.

Beliau berkata seramai 116 anggota perubatan, 18 petugas pasukan penyelamat dan kru pertahanan awam, selain 35 wartawan turut terbunuh dalam serangan itu.

Sementara itu, Kementerian Kesihatan Gaza berkata lebih 8,005 orang penduduk Palestin terbunuh.

Seramai 2.3 juta penduduk Semenanjung Gaza kini bergelut dengan kekurangan makanan, air, bahan api dan ubat-ubatan akibat kepungan Israel ke atas wilayah itu.

Hanya beberapa trak bantuan dapat memasuki Gaza sejak pembukaan lintasan Rafah hujung minggu lalu. — AlHijrah Online


AHMAD SAMSURI ANGKAT SUMPAH SEBAGAI MENTERI BESAR TERENGGANU

KUALA TERENGGANU: Naib Presiden PAS Datuk Seri Dr Ahmad Samsuri Mokhtar mengangkat sumpah sebagai Menteri Besar Terengganu bagi penggal kedua di Istana Syarqiyyah di Chendering, dekat sini hari ini.

Ahmad Samsuri, 53, yang juga Ahli Dewan Undangan Negeri (ADUN) Ru Rendang, melafazkan sumpah memegang jawatan tersebut di hadapan Sultan Terengganu Sultan Mizan Zainal Abidin pada pukul 3.18 petang.

Turut berangkat pada Istiadat Perisytiharan Pelantikan Menteri Besar dan Melafaz Sumpah Jawatan Ahli-Ahli Majlis Mesyuarat Kerajaan Negeri itu, Yang Dipertuan Muda Terengganu, Tengku Muhammad Ismail Sultan Mizan dan Tengku Muhammad Muaz Sultan Mizan Zainal Abidin.

Ahmad Samsuri akan menerajui pentadbiran negeri setelah gabungan PAS dan Bersatu memenangi kesemua 32 kerusi Dewan Undangan Negeri Terengganu pada pilihan raya negeri Sabtu lepas.

Beliau memperoleh 20,927 undi dengan majoriti 17,286 undi mengalahkan calon Pakatan Harapan Suhaimi Sulaiman.

Bapa kepada enam orang anak itu pernah menjadi Setiausaha Politik kepada Presiden PAS yang juga bekas Menteri Besar Terengganu Tan Sri Abdul Hadi Awang pada 2008 hingga 2018.

Ahmad Samsuri buat pertama kalinya bertanding pada Pilihan Raya Umum ke-14 (PRU14) pada 2018 dan meraih kemenangan dengan majoriti 6,028 di kerusi DUN Ru Rendang menewaskan calon Barisan Nasional Nik Dir Nik Wan Ku, dan selepas itu beliau diangkat menjadi menteri besar.

Lebih dikenali sebagai Dr Sam, bekas Ketua Jabatan Aeroangkasa Universiti Putra Malaysia (UPM) berkelulusan Doktor Falsafah (PhD) Kejuruteraan Mekanikal dari University Of Leeds, United Kingdom itu pernah menjadi antara rujukan penting dalam mengupas misteri kehilangan kehilangan pesawat Malaysia Airlines (MAS) MH370 dan insiden nahas pesawat MH17.

Sepuluh ADUN yang akan menganggotai Jawatankuasa Mesyuarat Kerajaan Negeri (Exco) Terengganu turut mengangkat sumpah pada istiadat yang sama.

Mereka ialah Dr Azman Ibrahim (Jabi), Wan Sukairi Wan Abdullah (Wakaf Mempelam), Dr Muhammad Khalil Abdul Hadi (Batu Buruk), Ariffin Deraman (Alor Limbat), Maliaman Kassim (Ajil), Datuk Satiful Bahari Mamat (Paka), Datuk Razali Idris (Kijal), Hanafiah Mat (Chukai), Hishamuddin Abdul Karim (Tepoh) dan Mohd Nurkhuzaini Ab Rahman (Kota Putera). –AlHijrah Online


LELAKI TERJUN JAMBATAN RUPA-RUPANYA DAH PULANG KE RUMAH

JERTIH: Seorang lelaki yang disangkakan lemas selepas terjun dari Jambatan Jertih setinggi kira-kira 20 meter di Sungai Besut petang semalam rupanya berada dalam keadaan selamat dan telah pulang ke rumahnya.

Timbalan Ketua Polis Daerah Besut, DSP Azrol Anuar Nor berkata, isteri kepada lelaki berusia 56 tahun itu telah tampil ke Ibu Pejabat Polis Daerah Besut pagi tadi memaklumkan suaminya telah pulang pada semalam.

Azrol berkata, wanita tersebut hanya mengetahui operasi mencari dan menyelamat yang dijalankan setelah melihat kejadian itu tular di laman Facebook.

Ujarnya, lelaki itu memaklumkan dia nekad untuk terjun dari jambatan kerana berasa hawa panas memasuki tubuhnya melalui tangan hingga ke kepala setiap masa terutama pada waktu tengah hari.

Menurut Azrol, lelaki tersebut mengadu kepada isterinya ada mengalami kesakitan di bahagian tubuh sebelum dibawa ke hospital besut untuk rawatan.

Katanya, sehubungan itu operasi mencari dan menyelamat mangsa yang disertai 27 anggota termasuk pegawai daripada Polis Diraja Malaysia (PDRM), Jabatan Bomba dan Penyelamat Malaysia (JBPM) serta Angkatan Pertahanan Awam Malaysia (APM), dihentikan serta merta.

Dalam kejadian pukul 3.30 petang semalam seorang lelaki berbaju kelabu dan memakai kain sarung dipercayai terjatuh dari Jambatan Jertih, Sungai Besut.

Berdasarkan maklumat awal, saksi yang sedang dalam perjalanan ke arah Bandar Jertih melihat mangsa berada di atas jambatan tersebut.

Setelah melepasi jambatan itu, saksi berkenaan tidak melihat kelibat mangsa melalui cermin sisi kenderaannya dan mengesyaki lelaki itu telah terjun sebelum menghubungi pihak polis. – AlHijrah Online


COVID-19: ANGKA KORBAN DI CHINA MENINGKAT LEBIH 2,000

BEIJING: Angka korban akibat koronavirus (Covid-19) meningkat kepada 2,005 orang, kata Suruhanjaya Kesihatan Negara China hari ini.

Menurut agensi berita Anadolu, pihak berkuasa mengatakan dalam tempoh 24 jam lalu sebanyak 74,185 kes disahkan manakala 136 orang meninggal dunia.

Seramai 11,977 lagi yang dijangkiti berada dalam keadaan kritikal.

Jumlah mereka di bawah pemantauan perubatan menurun kepada 135,881 manakala bilangan pesakit dibenarkan pulang meningkat kepada 14,376.

Di luar tanah besar China, jumlah mereka yang dikesan dengan virus itu seramai 62 orang di Hong Kong dan 10 di Macau.

Koronavirus yang kini dikenali Covid-19 dikatakan merebak kepada manusia daripada haiwan terutama kelawar.

Virus itu merebak ke lebih 20 negara lain termasuk Amerika Syarikat, United Kingdom, Singapura, Perancis, Rusia, Sepanyol dan India.

Pertubuhan Kesihatan Sedunia (WHO) mengisytiharkan wabak itu sebagai darurat kesihatan global. — BERNAMA


LGBT, SEKULAR, KOMUNIS TIDAK MUNGKIN DIIKTIRAF DALAM KERAJAAN PERPADUAN – PM

KUALA LUMPUR: Perdana Menteri Datuk Seri Anwar Ibrahim memberi jaminan bahawa golongan LGBT (lesbian, gay, biseksual dan transgender), konsep negara sekular dan ideologi komunis tidak mungkin diiktiraf dalam Kerajaan Perpaduan.

Bercakap dalam program Naratif Khas bersama Perdana Menteri di Radio Televisyen Malaysia (RTM) malam ini, Anwar berkata perkara itu hanya dibangkitkan oleh pihak tertentu yang cuba menyebarkan perkara tidak benar.

“Kadang orang politik ini dia kata umpama kalau Anwar jadi perdana menteri maka habis Islam dan sekular akan bertapak, LGBT disahkan, orang komunis bertapak.

“Ini igauan siang hari. Tentunya tidak berlaku dan insya-Allah di bawah kuasa pentadbiran saya perkara ini tidak mungkin berlaku,” katanya.

Beliau berkata demikian ketika ditanya dakwaan yang menyifatkan Anwar sebagai pemimpin yang menjalankan pemerintahan berbentuk diktator.

Menjawab dakwaan bahawa perjanjian persefahaman kerja sama antara Pakatan Harapan (PH) dengan gabungan parti yang menyokong pembentukan Kerajaan Perpaduan diadakan kerana pentadbirannya tidak kukuh, Anwar berkata ia dilakukan kerana majoriti yang diperoleh pada waktu itu terlalu kecil.

Bagaimanapun bagi membuktikan sokongan, Anwar berkata beliau sendiri membawa Usul Undi Percaya pada Mesyuarat Pertama Penggal Pertama Parlimen ke-15 yang lepas, selepas dicabar oleh pembangkang yang mempersoalkan keabsahannya.

“Usul (Undi) Percaya ini dicabar oleh pihak pembangkang. Dia kata Anwar tidak ada dokongan, buktikan dan dalam sistem demokrasi, cara yang terbaik membuktikan kekuatan adalah undi percaya atau undi tidak percaya yang mana itu tidak diusulkan.

“Maka saya kemukakan ini dan Alhamdulillah kita dapat dokongan kuat. Jadi soal kata saya diktator itu di mana? Apakah saya melanggar hukum?,” katanya.

Pada hari pertama persidangan itu, keabsahan Anwar sebagai Perdana Menteri ke-10 dibuktikan apabila Usul Undi Percaya yang dibawa oleh Timbalan Perdana Menteri Datuk Seri Fadillah Yusof, diluluskan dengan undian suara, yang berkesudahan lebih suara bersetuju.

Ditanya mengenai tindakan saman yang diambilnya terhadap beberapa individu, Anwar berkata perkara itu dilakukan kerana tuduhan yang dikeluarkan mereka menyentuh kewibawaan beliau sebagai pemimpin.

“Ribuan tuduhan dibuat, fitnah dilemparkan dan puluhan tahun ini saya dah terima, tetapi kalau saya rasa agak terlanjur, melebih dan melibatkan soal kewibawaan dan kredibiliti saya sebagai pemimpin, maka harus diajar bahawa kebebasan ini bukan kebebasan untuk fitnah.

“Apatah lagi kalau kita pakai payung agama, kemudian kita fitnah, kita buat qazaf, saya minta tok guru mereka, ustaz mereka ajar mereka dahulu sebelum ajar orang-orang lain,” katanya.

Sejak mengangkat sumpah sebagai Perdana Menteri pada 24 Nov 2022, Anwar telah menyaman beberapa individu termasuk Pengerusi Perikatan Nasional Tan Sri Muhyiddin Yassin, kerana mendakwa pemimpin itu memfitnah dan membuat tuduhan palsu terhadapnya.–AlHijrah Online


HANYA PROSES POLITIK DIUSAHA SENDIRI LIBYA BOLEH TAMATKAN KONFLIK: EU

ANKARA: Kesatuan Eropah (EU) pada Ahad menegaskan konflik di Libya hanya boleh berakhir menerusi proses politik yang diterajui dan diusahakan oleh negar÷a itu sendiri, lapor agensi berita Anadolu.

“EU sekali lagi menegaskan bahawa satu-satunya penyelesaian mampan untuk krisis di Libya adalah menerusi usaha pengantara yang dipimpin PBB yang meletakkan keperluan rakyat negara itu sebagai keutamaan. Hanya proses politik yang diterajui dan diusahakan sendiri oleh Libya dapat menamatkan konflik dan membawa keamanan yang berkekalan,” kata Presiden Suruhanjaya Eropah Ursula von der Leyen dan ketua dasar luar negeri EU Josep Borrell dalam satu kenyataan bersama pada sidang kemuncak proses damai Libya di Jerman.

Persidangan yang berlangsung di Berlin pada Ahad itu “menghimpunkan rakan serantau dan antarabangsa yang paling berpengaruh ketika krisis Libya melalui saat-saat kritikal.”

Peserta sidang kemuncak turut mengulangi komitmen untuk mengelak mengambil sebarang langkah yang boleh membahayakan gencatan senjata.

Kenyataan itu turut menyatakan sokongan terhadap “perpaduan, kedaulatan dan integriti wilayah Libya, demi kepentingan kestabilan dan kemakmuran wilayah.”

“Kami juga akan memikirkan cara terbaik untuk memantau gencatan senjata dan mematuhi sekatan senjata,” katanya.

Rumusan persidangan antarabangsa itu adalah untuk mencari keamanan di Libya dan menegaskan komitmennya melaksanakan gencatan senjata rapuh di negara Afrika Utara.

Sejak pemimpin Libya, Muammar Qaddafi digulingkan pada 2011, dua kuasa muncul di Libya: satu menguasai Libya timur dipimpin Komander Khalifa Haftar, menerima sokongan Mesir dan Emiriah Arab Bersatu, satu lagi Kerajaan Perpaduan Negara (GNA) di Tripoli yang diiktiraf Pertubuhan Bangsa-Bangsa Bersatu dan masyarakat antarabangsa.

Kerajaan pimpinan Haftar melancarkan kempen ketenteraan sejak April lalu, bertujuan untuk menguasai ibu kota Tripoli yang menjadi pusat pentadbiran GNA, menyaksikan lebih 1,000 orang terbunuh. — BERNAMA